НЕРВОМИКС Форте – medu.uz – Дорилар ҳақида маълумотлар ўзбек тилида\nHome Йўриқномалар НЕРВОМИКС Форте\nПАЦИЕНТ УЧУН ИЛОВА-ВАРАҚА\nНЕРВОМИКС Форте, қаттиқ капсулалар\n(Valerianae radix, Lupuli strobilus, Melissae folium, Hyperici herba)\nЗарурати бўлганида йўриқномани такроран ўқиб чиқиш имконияти бўлиши учун уни сақлаб қўйиш керак.\nКейинчалик бирон-бир шубҳа туғилганида шифокорга, фармацевтга ёки ҳамширага мурожаат қилиш лозим.\nУшбу дори препарати шахсан муайян шахсга буюрилган. Уни бошқа шахсларга бериш мумкин эмас. Ушбу препарат бошқа шахсда худди шу симптомлар бўлганида ҳам унга зарар етказиши мумкин.\nБирон-бир нохуш кўриниш оғирлашган ёки илова-варақада таърифланмаган нохуш кўринишлар пайдо бўлган ҳолларда, бу ҳақида шифокорга ёки фармацевтга ёки ҳамширага мурожаат этиш керак. 4-бўлимга қаранг.\nНервомикс Форте дори препарати ўзи нима ва у нима мақсадда қўлланилади?\nНервомикс Форте дори препаратини қабул қилишдан олдин\nНервомикс Форте дори препарати қандай қабул қилинади\nБўлиши мумкин бўлган нохуш самаралар\nНервомикс Форте препаратини сақлаш шароити.\nУйқуга кетишни енгиллаштирувчи, тинчлантирувчи таъсирга эга ўсимликлардан олинган препаратдир. Препарат таркибидаги таъсир этувчи моддалар эмоционал зўриқишни бартараф этади ва уйқуга кетишни енгиллаштиради.\nПрепарат қўлланиладиган ҳолатларига мувофиқ равишда анъанавий тарзда қўллаш учун мўлжалланган бўлиб, бунда унинг самарадорлиги узоқ вақт давомида қўлланилиши ва бу борадаги тажриба билан белгиланади.\nДори препарати кучли асабий зўриқишларнинг ўтиш ҳолатларида, уйқуга кетишдаги қийинчиликларда анъанавий равишда қўлланилади.\nПрепарат компонентларига нисбатан юқори сезувчанлик кузатилганида қўллаш мумкин эмас (6-бандга қаранг).\nВалерианани ўзлаштираолмайдиган шахсларда қўллаш тавсия этилмайди.\nУшбу дори препаратидан фойдаланганда ультрабинафша нурлари (қуёшда тобланиш, солярий) таъсиридан сақланиш зарур. Дори препарати таркибида Hyperici herba мавжудлиги туфайли, тавсия этилган дозадан кўп миқдорда қабул қилиш, айниқса териси оқ кишиларда ёруғликка сезувчанликни келтириб чиқариши мумкин.\nАгар касаллик симптомлари тўхтамаса ёки кучайса, маслаҳат учун шифокорга мурожаат қилинг.\nПрепаратни 12 ёшдан кичик болаларда қўллаш тавсия этилмайди.\nНервомикс Форте ва бошқа препаратларни қабул қилиш\nПациент ҳозир қабул қилаётган ёки сўнгги вақтларда қабул қилган барча дори воситалари, шунингдек пациент қабул қилишни режалаштираётган дори воситалари ҳақида ҳар доим шифокор ёки фармацевтга маълум қилиш зарур.\nПрепаратни бошқа тинчлантирувчи воситалар, шунингдек теофиллин, циклоспорин, варфарин, дигоксин, перорал контрацептивлар ва алкоголь билан мажмуада қўллаш мумкин эмас.\nЮқорида кўрсатилган дори воситалари ва рецепт бўйича бошқа препаратлар қабул қилинаётган тақдирда, Нервомикс Фортени қабул қилишдан олдин бу ҳақида шифокорга хабар бериш зарур.\nҲомиладорлик ёки эмизиш даврида ёки агар Сиз ҳомиладор эканингизни тахмин қилаётган бўлсангиз ёки ҳомиладорликни режалаштираётган бўлсангиз, препаратни қабул қилишдан олдин шифокор билан маслаҳатлашишингиз керак.\nПрепарат руҳий-жисмоний иш қобилияти, автотранспортни ҳайдаш ёки ҳаракатдаги механизмларни бошқариш қобилиятини пасайишини келтириб чиқариши мумкин, шунинг учун автотранспортни бошқариш ёки механизмларга хизмат кўрсатишдан олдин препаратни қабул қилиш тавсия этилмайди.\nПрепаратни ҳар доим шифокорнинг кўрсатмасига биноан қабул қилинг. Бирон шубҳа туғилганида, шифокор ёки фармацевтга мурожаат қилинг.\nТавсия этиладиган доза:\nКатталар ва 12 ёшдан катта ўсмирларга: касаллик симптомларининг жадаллигига қараб суткада 3 марта 2-4 капсула, препарат камида ½ стакан суюқлик билан қабул қилинади, чайналмайди.\nСуткада 12 капсуладан кўп қабул қилиш тавсия этилмайди.\nУйқуга кетишни енгиллаштирувчи восита сифатида бир марталик доза (2-4 капсула) уйқуга ётишдан ярим соат/бир соат олдин қабул қилинади.\nПрепаратни 3 ҳафтадан ортиқ қўллаш тавсия этилмайди.\nУшбу дори препаратини қўллаш билан боғлиқ бирон шубҳа пайдо бўлганида, шифокорга мурожаат қилиш зарур.\nНервомикс Форте дори препаратининг тавсия этилган дозасидан юқори дозада қўллаш\nУшбу дори препаратининг таркибида Hyperici herba мавжудлиги туфайли, тавсия этилган дозадан юқорироқ дозани қабул қилиш, айниқса териси оқ кишиларда ёруғликка сезувчанликни келтириб чиқариши мумкин.\nНервомикс Форте дори препаратининг дозасини ўтказиб юбориш\nАгар Сиз препарат дозасини қабул қилишни унутган бўлсангиз, бу даволашни кечишига ҳеч қандай таъсир кўрсатмайди. Ўтказиб юборилган доза ўрнига икки марталик дозани қабул қилиш мумкин эмас.\nБўлиши мумкин бўлган нохуш самаралари\nҲар қандай дори препарати каби Нервомикс Форте ножўя таъсирларни келтириб чиқариши мумкин, бироқ бу ҳаммада ҳам кузатилмайди.\nТавсия этилган дозалар қабул қилинганида, ножўя таъсирлар кам ҳолларда пайдо бўлади. Баъзида валериана илдизини ўзлаштираолмаслик симптомлари, меъда-ичак йўллари томонидан бузилишлар, толиқиш ҳисси, териси оқ кишиларда ёруғликка сезувчанлик кузатилиши мумкин. Бундай ножўя таъсирлар юзага келганида, препаратни қабул қилишни тўхтатинг. Агар аломатлар йўқолмаса, шифокор билан маслаҳатлашинг.\nҚуруқ жойда, 25°C дан юқори бўлмаган ҳароратда сақлансин.\nПрепаратни картон қутисида кўрсатилган яроқлилик муддати тугаганидан кейин қабул қилинмасин. Яроқлилик муддати кўрсатилган ойнинг охирги санаси билан белгиланган.\nФаол моддалар: Valerianae radix, Lupuli strobilus, Melissae folium, Hyperici herba.\nБир капсула қуйидагиларни сақлайди: Valerianae radix 210 mg, Lupuli strobilus 52,5 mg, Melissae folium 52,5 mg, Hyperici herba 35 mg\nЁрдамчи моддалар (капсула ингредиентлари): титан диоксиди E 171, эритрозин E 127, индиготин E 132, желатин.\nНервомикс Форте дори препаратининг ташқи кўриниши ва ўрам ичидагиси\nКапсулалар ПВХ/ПВДХ плёнка ва алюминий фольгали контурли уяли ўрамда картон қутида жойланади.\nЎрам 20 қаттиқ капсула сақлайди.


Илм-маърифат фидоийси (биринчи мақола)\n17:00 / 03.12.2021 1092 pdf Ўқиш режими + -\nУшбу мақолада 19-асрнинг иккинчи ярми ва 20-аср бошларида яшаб ўтган Наманганлик нақшбандия тариқатининг раҳнамоларидан бири бўлган Иноятхожа ибн Улуғхожа Лангарийнинг ҳаёти ва мураббийлик фаолияти тўғрисидаги маълумотларни беришга ҳаракат қиламиз.\nИноятхожа махдум Улуғхожа ўғли 1837 йил Наманган шаҳри, Чуқур кўча даҳаси, Лангар маҳалласида зиёлилар хонадонида таваллуд топди. Унинг насаби бир томондан Расулуллоҳ соллаллоҳу алайҳи вассаламга, иккинчи томондан эса Шайх Ҳованди Тоҳурга етиб боради. Отаси Улуғхожа эшон, бобоси Ниёзхожа эшон ҳамда катта бобоси Абдусамад эшонлар замонасининг етук олими, фозили ҳамда нақшбандия тариқатининг кўзга кўринган вакилларидан бири бўлган. Қолаверса, юқоридаги уч авлод вакиллари Лангар мавзесини бошқарган юрт улуғлари, махдумлари ва имом-хатиблари бўлишган.\nМаълумки, хонлик даврида Наманган шаҳрида бир неча ўқув юртлари – мадрасалар, мактаблар ва қорихоналар мавжуд эди. Мактаблар масжидлар қошида ва хусусий уйларда ташкил этилган. Одатда мактабларда асосан араб ёзуви ўргатилган, арабий, туркий ва форсий китоблар ўқитилган, ҳуснихат ёзиш, ҳисоб-китоб (арифметика) ва адабиётдан сабоқлар берилган. Қорихоналарда эса талабалар Қуръони Карим, достон ва ғазалларни ёдлаганлар.\nИноятхожа болалигидан ғоят зийрак, илмга чанқоқ ва одобли бола бўлган. Ўғлидаги ноёб қобилиятни сезган ота-онаси фарзандининг таълимини назорат қилган.\nИноятхожа дастлабки таълимни отаси Улуғхожа ва онаси Барийдахон ойи қўлида олади. Шу сабаб болалик давридаёқ хат-саводи чиқади. Иноятхожа 8 ёшида Қуръони Каримни тўлиқ ёд олиб, хофизи Қуръон бўлиб етишади ва масжид хонақоҳида хатми Қуръонга имомликка ўта бошлайди. Иноятхожа отаси Улуғхожа эшон (1849 йил) вафотига қадар унда таълим олади. Сўнгра Наманганнинг таниқли мадасаларидан бири Хожа Амин мадрасасида Азизхожа эшон қўлларида таҳсил олади.\nИноятхожа илм талабида Бухоро ва Қўқон шаҳарларига боради. У ердаги улуғлар ва фозиллар суҳбатидан баҳраманд бўлиб, руҳий ва маънавий озуқа олиб қайтади. Сўнгра 1853 йили Бухорога боради ва у ердаги «Кўкалдош» мадрасасига ўқишга киради ва таълимни давом эттиради.\n1861 йили мадрасани тамомлагач, қозилик ва мударрислик қилиш ҳуқуқини берувчи рухсатнома олиб Наманганга қайтмоқчи бўлиб турганида, Бухоро амирининг ёзги қароргоҳи бўлган Ситораи Моҳи Хоса саройида Туркистоннинг таниқли ва машҳур уламоларининг катта илмий анжумани ўтказиладиган бўлиб қолади. Шу сабаб, устози Иноятхожага мана шу анжуман якунлангандан кейин Наманганга қайтишига рухсат беради. Анжуман амир ҳузурида бўлиб, унда Туркистоннинг кўзга кўринган олими уламолари турли илмий мавзуларда ўз маърузалари билан иштрок этишади. Анжуманининг иккинчи қисмиг, одатда савол-жавоб тарзида бўлиб, ғолиблар аниқланиши ва тақдирланиши керак эди. Хўқанди латифдан ҳайъат аъзоси сифатида анжуманга ташриф буюрган Саййид Убайдуллоҳ Миён ҳазратлари бир пайт қўлларига бир китобни олдиларда, белгиланган саҳифасини очиб, шарҳлаб бериш учун анжуманни бошқариб турган устозга узатдилар. Устоз китобга бир назар солиб, Миён ҳазратга юзланди. Мени толиби илм шогирдим бор, рухсат берсаларингиз ўша жавоб берса майлими, деди Устоз. Ҳазрат Миён майли дедилар. Шу вақтда Иноятхожа мажлис аҳлларига чой ташиб, хизмат қилиб юрганди. Устоз шогирдини чақириб, унга ишора қилди. Шунда Иноятхожа китобни дарров қўлларига олдилар. Ўша қўларидаги китоб «Тафсири Манар» эди. Иноятхожа мазкур китобнинг шарҳи бўлган «Манар ул-анвор» асарини (нурлар маъдани) жуда мукаммал ўрганганди. Шунинг учун асарни очиб, саҳифаларига бир кўз югиртириб чиқиб, китобни ёпибди. Сўнгра китобни кўзларига суртиб, сўнг кўксиларига босганларича нутқ сўзлай бошлабдилар. Иноятхожа кўрсатилган саҳифани ёддан ўқиб, ҳар бир жумлага равон, лўнда ҳамда тушунарли шарҳ ва иборалар билан жавоб берибдилар. Қолаверса, ёритилаётган мавзуга доир Қуръони Карим оятларидан ва ҳадиси шарифлардан мисоллар келтириб, сўзлаб берибдилар. Хуллас, анжуман аҳллари Иноятхожани нафақат етук фақиҳ, аҳли тафсир, ҳадис билимдони, балки тарихчи ва иқтидорли воиз эканлигига ишонч ҳосил қилишибди. Шу тариқа Иноятхожа мазкур анжуманнинг хотимасида Қуръони Каримдан тиловат қилибди. Миён ҳазрат эса фотиҳага қўл очиб дуо қилибдилар. Сўнгра ўрниларидан туриб унинг пешонасидан ўпиб, бошини силаб, ҳаққига дуои хайр қилиб, қўлларидаги тасбеҳларини Иноятхўжага ҳадя қилган эканлар.\nҲозирги кунда Миён ҳазратнинг муборак тасбеҳлари Иноятхожа авлодлари хонадонида табаррукона сақлаб келинмоқда. Қизиғи, ушбу масжлисда Иноятхожадаги ноёб қобилиятни кўрган Бухоро амири унинг бошқа соҳадаги билимларини ҳам синаб кўради. Амир Иноятхожадаги билим, зукколик ва ҳозиржавобликни кўриб, унга саройдан бир лавозимни таклиф этади. Бироқ, Иноятхожа ҳали талаба эканлигини айтиб узр сўрайди. Ҳазрат Иноятхожа амирдан фақатгина биргина илтимос, амирлик кутубхонасидан фойдаланишга рухсат беришини сўрайди. Амир рози бўлади ва Иноятхожа мени ҳимоямдадир, деб эълон қилади. Сўнгра у зотга шайхул-ислом унвонини бериб илтифот кўрсатади.\nЧиноз тумани, Олмазор қўрғони.\nҚуръон ва ҳадисда қор ҳақида маълумот борми?\n15:00 / 03.12.2021 2368\nСийрат дарслари (162-дарс) Хамр даво эмас, дарддир!\n19:00 / 03.12.2021 1464\n5356 12:31 / 07.02.2018\nМуҳаммад ибн Фазл\nҲофиз, илм талабида юрт кезган, фақиҳ Абу Мутиъ Макҳул ибн Фазл Насафий. Зуҳд ва одобга оид .АлЛуълуийёт, .Маржонлар, китобининг муаллифи.Довуд Зоҳирий, Абу Исо давоми...\n1056 09:00 / 23.08.2021\nҲофиз, муҳаддис, илм талабида юрт кезган Абу Имрон Мусо ибн Қурайш ибн Нофеъ Тамимий Бухорий.Абу Нуъайм, Али ибн Айёш, Ҳимсий, Муслим ибн Иброҳим, Исҳоқ ибн Бакр ибн давоми...\n680 11:00 / 10.01.2021\nАбул Фазл Мансур ибн Наср\nШайх Абул Фазл Мансур ибн Наср ибн Абдураҳим ибн Матта Самарқандий Коғазий. Самарқанддаги санад соҳибларидан. Мансурий қоғози олий навли шу кишининг номларига давоми...\n587 13:30 / 20.06.2021\n3074 21:00 / 28.06.2019\n1508 21:34 / 29.05.2019\n5535 09:50 / 18.04.2018


3 Мая 2020 7503\nСардоба сув омборидаги тошқиндан жабр кўрганлар учун Адлия вазирлиги томонидан «Салом, Сардоба, биз биргамиз!» хайрия акциясига старт берилди.\nИнсонпарварлик ёрдами ортилган биринчи юк машиналари Сирдарёга етказилди.\nМазкур акцияни «Юксалиш» умуммиллий ҳаракати билан биргаликда амалга оширишга келишиб олинди.\nАкция доирасида «Юксалиш»нинг махсус ҳисоб рақами очилиб, йиғилган маблағлардан уст-кийимлар, озиқ-овқат, дори-дармон ва бошқа зарур буюмлар сотиб олинади.\nШунингдек, ҳар қандай кўринишдаги инсонпарварлик ёрдамлари ҳам қабул қилиниб, офатдан жабр кўрганларга етказилади.\nАкция давомида адлия органлари мутахассислари жалб қилинган ҳолда бепул ҳуқуқий маслаҳатлар бериш ва давлат хизматларини жойига чиққан ҳолда кўрсатиш режалаштирилган.\nҲозирда бир қатор ташкилотлар, хусусан, Конрад Аденауэр фонди, Шодиев халқаро фонди, Эзгу мақсад жамоат фонди, OU7 фонди, Ўзбекистон – Туркия ишбилармонлари уюшмаси, Ўзбекистон Қизил ярим ой жамияти, спорт федерациялари ва бошқа ташкилотлар ҳамда фаол фуқаролар ташаббус кўрсатиб, акцияга қўшилганликлари қувонарлидир.\nКутилмаган офатдан жон сақлаш учун уйларини ташлаб чиққан ватандошларимиз учун тезкорлик билан кўрсатиладиган ҳар қандай ёрдам катта аҳамиятга эга.\nБиз офатдан жабр кўрганларга ёрдам бериш учун саховатпеша юртдошларимиз томонидан илгари сурилаётган ташаббусларни қўллаб-қувватлаймиз.\nШу сабабли, ўз ҳиссасини қўшишни истаган барча «Салом, Сардоба, биз биргамиз!» акциясига қўшилиши ва ушбу мураккаб даврда елкама-елка туриб, сирдарёликларга далда бўлиши мумкин, деб хабар беради Адлия вазирлиги матбуот хизмати.


Сурхондарёликлар сайёр қабул натижаларидан мамнун бўлишди - Darakchi\nЖАМИЯТ 06.07.2020, 15:35\nСурходарё вилояти аҳолиси учун Саросиё, Олтинсой, Қизириқ ва Термиз туманларида ташкил этилган оммавий қабулларда Президент Администрацияси, Халқ қабулхоналари,Олий суд, Бош прокуратура, Ички ишлар вазирлиги, Марказий банк каби 12 та вазирлик, идора ҳамда сектор раҳбарлари иштирок этди.\nУч кун давом этган оммавий қабулларда 900 гаяқин фуқаронинг мурожаати тингланди. Шундан 336та мурожаат жойида ижобий ҳал этилди,136 нафар мурожаат эгасига ҳуқуқий маслаҳат ва тушунтиришлар берилди, 339 та мурожаат ижроси юзасидан тегишли чора-тадбирлар белгиланиб, назоратга олинди. Мурожаатлар соҳалар бўйича таҳлил қилинганда, уларнинг асосий қисми уй-жой олиш, моддий ёрдам, иш ҳақи, пенсия таъминоти ҳамда банк-молия, солиқ, суд, ишга жойлашиш, ишга тикланиш, таълим ва соғлиқни сақлаш соҳалари, табиий газ, электр таъминоти ҳамда йўлларни таъмирлаш бўйича келиб тушган. Оммавий қабуллар давомида аксарият мурожаатлардаги ижтимоий-иқтисодий муаммолар ўз жойида ҳал этилиб, мурожаатчиларнинг талаби қондирилди.\nХусусан, қабул давомида эҳтиёжманд, ижтимоий муҳофазага муҳтож оилалар вакилларига тикув машинкалари, духовка ва газ плиталари, ногиронлик аравачалари топширилди. Туманнинг “Салиобод” маҳалласида истиқомат қилиб келаётган Дилноза Ғаниева барвақт ота-онасидан жудо бўлди. Натижада вояга етмаган синглиси билан ёлғиз қолди. Бу хам етмагандек ишсизлик дард устига яна бир дард эди. Турмуш ташвишлари энди Дилнозанинг зиммасида. Шу боис, унинг сайёр қабулга иш сўраб қилган мурожати тезда ўрганилиб шу ернинг ўзида унга тикув мошинаси олиб берилди.Қизириқ ва Бандихон туманлари вилоятимизнинг ижтимоий шароити нисбатан оғир ҳудудларидан саналади. Шу боис Республика миқёсидаги раҳбарлар томонидан мазкур ҳудуд аҳолисининг муаммо ва ташвишларини бартараф этишга йўналтирилган оммавий қабуллар Қизириқ туманида ташкил этилди.\nСайёр қабул давомида 500 нафарга яқин фуқароларнинг мурожаатлари ечимига киришилар экан амалий натижалар дарров бўй кўрсатди. Мисол учун, Бандихон туманининг “Сарой” маҳалласида истиқомат қилиб келаётган Чоршанби Элмуродов бундан 5 йил аввал бахтсиз ходиса туфайли тўшакка михланиб қолган эди. Тошкент шаҳридаги малакали шифокорлар кўригидан ўтган юртдошимизга жарроҳли муалажасидан сўнг юриши мумкин деган хулоса бор. Бироқ Чоршанби аканинг иқтисодий имконияти чекланганлиги боису киши мустақил ҳаракат қилишдек неъматдан бебеҳра эди. Оммавий қабул эса Чоршанби Элмуродовнинг ҳаётида янги сахифа очилишига сабаб бўлди. Унинг даволаниши учун керакли маблағ ажратилди.


Айтайлик, бир киши закотни беришдан олдин яхшилаб суриштириб, закотини бераётган одамини закот олишга ҳақиқатан ҳақли деб билгандан сўнг берсаю, лекин ўша одамнинг закотга ҳақли эмаслиги маълум бўлиб қолди. Бунда закот берган одам жавобгар бўлмайди, чунки у ўз имконидаги ишни қилди. Имконидан ташқари ишга эса масъул эмас. Шунинг учун закотни қайтадан бермайди. Аммо закот сўраб-суриштирмай бир кишига бериб юборилса, кейин у одамнинг закотга ҳақдор эмаслиги маълум бўлиб қолса, закотни бошқатдан бериш лозим бўлади.\n«...Умар кундуз куни бир дарахт остида ухлаб ётар эди. Бир аъробия келиб, одамларга аланглаб қарадида, (Умарнинг) олдига келди ва: «Мен бир мискинман. Болаларим кўп. Мўминларнинг амири Умар ибн Хаттоб бизга Муҳаммад ибн Масламани закот йиғувчи қилиб юборган эди, у бизга ҳеч нарса бермади. Аллоҳ хайрингни берсин, сен бизга бир шафоатчилик қилсанг», деди. «Ярфў! – деди ҳазрати Умар ходимига. – Менга Муҳаммад ибн Масламани чақириб кел!» Аёл: «Мени унинг олдига олиб борсанг, ҳожатим чиқармиди», деди. Ҳазрати Умар: «Иншааллоҳ, у ҳожатингни чиқаради», деди. Ярфў Муҳаммадни чақириб келди. У келиб: «Ассалому алайкум, эй мўминларнинг амири», деди. Аёл уялиб кетди. Ҳазрати Умар: «Аллоҳга қасамки, мен яхшиларингизни танлашда камчиликка йўл қўймаган эдим. Агар Аллоҳ азза ва жалла бу аёл ҳақида сўраса, нима деб жавоб берасан?» деди. Муҳаммаднинг икки кўзидан ёш оқди. Сўнгра ҳазрати Умар шундай деди: «Аллоҳ таоло бизга Пайғамбар соллаллоҳу алайҳи васалламни юборди. Биз у зотга иймон келтирдик ва эргашдик. У зот Аллоҳ таоло нимага амр қилса, шунга амал қилдилар. То Аллоҳ таоло у зотни қабз қилгунича садақани мискинларга бериб турдилар. Сўнгра Аллоҳ таоло Абу Бакрни халифа қилди. Аллоҳ таоло уни қабз қилгунича у ҳам у зотнинг суннатларига амал қилди. Сўнгра мени халифа қилди. Мен яхшиларингизни танлашда камчиликка йўл қўймадим. Агар яна сени юборадиган бўлсам, бу аёлга бу йилнинг ва ўтган йилнинг садақасини бергин. Билмадим, эҳтимол, сени юбормасман». Кейин аёлни чақириб, битта туя, ун ва ёғ берди ва: «Буни олгинда, бизга Хайбарда яна учрагин, биз ўша ерга бормоқчимиз», деди. Аёл Хайбарда унинг олдига келди. У унга иккита туя берди ва: «Буни ол, Муҳаммад ибн Маслама келгунча сенга етиб туради. Мен унга бу йилги ва ўтган йилги ҳақингни беришни буюрдим», деди».\n13 Июнь, 2018 йил | 1131


Видеолавҳалар Archives - "Севинч"\n"Севинч" > Янгиликлар > Медиа > Видеолавҳалар\nАёллар олий лигасининг 11-тур доирасидаги «Севинч» – «Локомотив W» (8:0) учрашувида киритилган барча голларни қуйидаги ҳавола орқали томоша қилинг.\n23-02-2021 - 20:41\n“СЕВИНЧ” машғулотларни давом эттирмоқда\n“Севинч” айни кунларда кунига икки маҳалдан янги мавсум тайёргарлик машғулотларини давом эттирмоқда. Машғулотлар Қарши шаҳридаги “Геолог” стадионида бўлиб ўтмоқда. Тўғри, жамоамиз тўлиқ эмас, олти нафар футболчимиз мамлакатимиз аёллар миллий терма жамоаси билан Туркияда бўлиб турибди. Қолган футболчиларимиз машғулотларда иштирок этишмоқда. Машғулотларни мураббийларимиздан Александр Бейнарович ва Елена Беловалар олиб боришмоқда. Ўзингизга маълум, бош мураббиймиз Бахром Норсафаров…\n23-02-2021 - 18:27\n“СЕВИНЧ U-16” машғулотларни бошлади\nБу йилдан клубимиз қошида U-16 ёш тоифасидаги жамоа ташкил этилди. Мазкур жамоа U-16 ёшлилар ўртасидаги ўтказиладиган мамлакатимиз биринчилиги мусобақасида клубимиз шарафини ҳимоя қилади. Мураббийимиз Садоқат Рўзиева қўл остидаги жамоа таркибидаги футболчиларимиз клубимиз тайёрлов гуруҳи тарбияланувчилари ҳисобланишади. Айни кунлардаги тайёргарлик машқлари асосан жисмоний тикланишга қаратилган. Қуйида “СЕВИНЧ U-16” жамоамиз машғулотига оид видеолавҳани томоша қилинг.\n30-10-2019 - 18:55\nБугун бўлиб ўтган «Севинч» – «Металлург W» (4:0) учрашувидан олинган суратлар жамланмасини эътиборингизга ҳавола қиламиз. Марҳамат томоша қилинг.


МАКТАБГАЧА ТАЪЛИМ ТИЗИМИ:ХОРИЖДА БИЗ НИМАЛАРНИ КЎРДИК?\nСамарқанд тумани мактабгача таълим бўлими тасарруфида 35 та мактабгача таълим муассасалари мавжуд. Бугунги кунда уларда 5315 нафар бола тарбияланмоқда. Муассасаларда янги “ Илк қадам” дастури асосида ишлар олиб борилаяпти.\nЖорий йилда 23-сонли мактабгача таълим муассасаси туман ҳокимининг ташаббуси билан ҳомийлар ёрдамида реконструкция қилинди. Таъмирталаб бўлган 70 ўринли мазкур муассаса эндиликда 150 нафар болажонлпрни қабул қилиш имкониятига эга бўлди. Муассаса гуруҳ хоналари Корея Республикаси мактабгача таълим муассасалари тажрибасидан фойдаланган ҳолда жиҳозланди.\nЯқинда туман мактабгача таълим бўлими мудири Дилфуза Азизова малака ошириш, тажриба алмашиш ҳамда Корея Республикаси мактабгача таълими тизимини ўрганиш, амалиётга татбиқ этиш мақсадида Донг-Гук университетида ташкил этилган ўқув амалий тренингида қатнашди. Бу ҳақда у “Туркистон-пресс” мухбирига қуйидагиларни гапириб берди:\n—Самарқанд вилоят мактабгача таълим бошқармаси ҳамда Корея Республикаси Донг-Гук университетининг мактабгача таълим факультети ўртасида имзоланган меморандум бизга шундай имконият яратган эди. Гуруҳ раҳбари, вилоят мактабгача таълим бошқармаси бошлиғи Нигора Саъдинова, СамДУ мактабгача таълим факультети декани Кибриё Ҳасанова ҳамда гуруҳнинг бошқа аъзолари билан нафақат бу анжуманда қатнашдик, балки, Кореянинг бир неча боғчаларида бўлдик, ўзимиз учун ибратли ишлар, бу ердаги ҳамкасбларимиз иш услублари билан танишдик.\nЎқув амалий тренинги машғулотлари ва бизга берилган маълумотлар асосида бу мамлакатда таълим муассасалари 95 фоиз болаларни қамраб олганлигини билиб олдик. Улар турли шаклларда ташкил этилган экан. Жумладан,3 ёшдан 7 ёшгача бўлган болалар учун болалар боғчалари давлат тасарруфида фаолият кўрсатади. Ижтимоий боғчалар ота-оналар ташаббуси билан хонадонларда ташкил этиларкан. Уй боғчалари ҳам мавжуд бўлиб, улар ташаббускорлар саъий-ҳаракатлари билан йўлга қўйилган. Шунингдек, мамлакатда университет ҳамда ташкилотларга қарашли мактабгача таълим муассасалари ҳам фаолият юритар экан.\nМактабгача таълим муасссаларининг иш фаолияти асосан 9 – 10,5 соатдан иборат. Нодавлат ҳамда ижтимоий боғчалар эса ота-оналар хоҳишига кўра белгиланган муддатлар асосида фаолият олиб боради.\nМуассасаларнинг барчаси замонавий биноларда жойлашган. Ҳар бир боғча тарбияланувчилар қўли билан яратилган жиҳозлар, кўргазмали қуроллар билан жиҳозланган. Гуруҳдаги болалар сони 25-30 нафарни ташкил этиб, гуруҳларда 1 нафар тарбиячи ҳамда 1 нафар тарбиячи- ёрдамчи фаолият олиб боради.\nМуассасаларда машғулотлар асосан куннинг биринчи ярмида тарбиячи томонидан амалга оширилади. Тарбиячилар олий маълумотли, мукаммал педагогик билимга ва юқори истеъдодга эга бўлиб, мусика ва жисмоний тарбия машғулотларини ҳам олиб боради.Куннинг иккинчи ярмида қўшимча машғулотлар (инглиз тили,спорт тўгараклари ва ота-оналар хоҳишига қараб турли машғулотлар) ўтказилади.\nОлиб бориладиган машғулотлар жараёнида метод танлашда боланинг хоҳиш-истаги инобатга олинади. Бола кун давомида эркин фаолиятда бўлиб, уйқуга кетиши мажбурий ҳисобланмайди.\nБолаларга таълим-тарбия бериш жараёни ўйин орқали амалга оширилади, чунки мактаб ёшидаги болаларнинг асосий фаолияти ўйин ҳисобланади.\nМашғулотлар жараёни бола қизиқишига кўра танланган мавзу асосида олиб борилади ҳамда бола билан биргаликда кўргазма қуроллар оддийликдан мураккабликга қараб танлаб борилади.\nМуассаса гуруҳларининг жиҳозланишига алоҳида эътибор қаратилган бўлиб, ҳар ой танланган мавзуга мос қўл меҳнати билан жиҳозланиб боради.\nШу билан муассасаларда ота-оналар қўмитаси фаолияти яхши йўлга қўйилган бўлиб, у икки гуруҳда иш олиб боради. Бир гуруҳ васийлик ва ҳомийлик масалалари билан шуғулланади, иккинчи гуруҳдаги ота-оналар таркиби эса маънавий-маърифий тадбирлар, спорт мусобақаларига масъул ҳисобланади.\nМуассасанинг ташаббуси ҳамда ота-оналарнинг қизиқишига кўра “Мен тарбиячиман” мавзусида бир кунлик тарбиячи фаолияти оналар томонидан амалга ошириш тадбири ўтказилади.Бу тадбирда оналар тарбиячи образини яратиб, кун давомида барча режавий ишларни амалга оширади. Бу эса она фарзандининг фахр-ифтихорига сабаб бўлса, тарбияланувчиларга қувонч бағишлаб, машғулот давомида янгича услуб яратишга омил бўлади.\nКореяга ташрифимиз давомида Донг-Гук университети педагог ходимлари билан ҳамкорликда учрашувлар ташкил қилиш ва келгусида амалга ошириладиган истиқболли режалар ҳамда ҳамкорлик лойиҳалари юзасидан келишиб олдик. Бундан ташқари, Донг-Гук университети қошидаги болалар боғчаси фаолияти билан яқиндан танишдик. Ушбу муассаса “Бола дунёни ўйин орқали англайди”, “Мен ростданам ўзгаришим керак бўлган ҳамма нарсани болалар боғчасидан ўргандим” шиори остида ўз фаолиятини олиб бормоқда.\nМуассасада педагоглар фаолияти учун максимал қулай шароитлар яратилган бўлиб, зарурий жиҳозлар мультимедиали воситалар билан таъминланган.\nПедагогнинг ижодий эркинлиги, катта ҳажмдаги ҳисоботларнинг йўқлиги, болалар ўзларини намоён қилишлари учун яратилган ижодий муҳит, ҳатто хоналарнинг кичик деталларигача эстетик дид билан жиҳозлаб қўйилганлиги, улар учун бой адабиётлар ва ривожлантирувчи ўйинларнинг мавжудлиги, эрта болаликдан жамиятда ўзини тутиши, тарбияси, шахсий гигиена кўникмаларини шакллантириш каби жиҳатларга алоҳида эътибор қаратилган.\nКорея Республикасида давлат боғчалари педагогларининг ижтимоий статуси юқорилиги туфайли уларга жуда юқори талаблар қўйилган бўлиб, ушбу соҳани эгаллашлари учун улар бир неча босқичлардан ўтади. Бунинг натижаси биринчи ва иккинчи даражали сертификатлар билан тақдирланади. Тарбиячилар ҳамда мактабгача таълим муассасаси мудиралари илмий тадқиқотлар олиб боради, ҳатто муассаса мудиралари ўзлари машғулотлар ўтказишади. Асосан мактабгача таълим муассасаларида ўзлари танлаган йўналишлар бўйича, масалан, тил, спорт, мусиқа орқали таълим-тарбия берилади.\nЖанубий Корея Республикасида таълим тизимида фаолият кўрсатиб келаётган мутахассислар нафақат ўз билим, кўникма ва тажрибаларига таянган ҳолда, балки чет давлатлар мутахассислари билан ҳамкорликда тажриба алмашиб, ўз фаолиятлари давомида қўллайдилар. Улар асосан Япония, АҚШ, Хитой давлатлари тажрибаларига суянади.\nМактабгача таълим муассасаларида атроф-муҳит билан таништириш машғулотлари бевосита табиат қўйнида амалга оширилиб, тажрибалар, синовлар ўтказилади. Улар учун табиат билан мулоқот жуда муҳим роль ўйнайди. Ота-оналар билан ҳамкорликда ҳайвонот боғларида, ботаника боғларида саёҳатлар уюштирилиб турилади. Бунинг натижасида болалар ўз кўзлари билан кўрганларини эсда сақлайдилар. Бу эса яхши самара беради. Ҳатто ҳозирги кунда ота-оналар томонидан ўрмонга яқин боғчаларга талаб ошиб бормоқда.\nЖанубий Корея Республикасида болаларга таълим-тарбия беришда анъанавийлик, миллийлик, инсонпарварлик қадриятлари, ҳурмат, меҳмондўстлик, ҳамкорлик, ватанга муҳаббат ҳисларини сингдиришни ҳар бир тарбиячи ўз вазифаси доирасидаги масъулиятли иши деб ўйлайди ва бажаришга ҳаракат қилади.\nАлоҳида эътибор қаратиш лозим бўлган яна бир жиҳат, давлат жамиятнинг энг ҳимояланмаган қатламлари, кам таъминланган оилалар ва ногирон болаларга биринчи навбатда ғамхўрлик кўрсатади ва боғчаларга қабул давомида уларга устуворлик принципини қўллайди. Шу сабабли ҳам Кореяда инклюзив таълим принциплари таҳсинга сазовордир.\nЖумладан, боғчаларнинг ўзига хос жиҳатлари, қўлланилаётган таълим бериш услублари, молиялаштириш ва тўлов тизимлари, педагогик ходимларнинг малака даражаси ва хизмат шароитлари, озиқ-овқат ва моддий-техник таъминоти, шунингдек, соҳаларга тегишли дастурлар ҳамда услублар атрофлича ўрганиб борилади. Шунингдек, ўқув амалиёти давомида болалар боғчаси ва ота-оналар ҳамкорлиги муассасаларда таълим-тарбия жараёнлари уйғунлашган бўлиб, улар асосан ота-оналар билан ҳамкорлик, болани хоҳишига қараб фаолиятини олиб бориш, туғилганидан болани ақлий ривожланишига эътибор қаратиш, миллий урф-одатлар, маданият, атроф-муҳит ҳамда табиатга бўлган меҳрни кучайтиришга қаратилган.


Олимлар парранда гриппи пандемияси хавфи ҳақида огоҳлантиришди\nТадқиқотчиларнинг таъкидлашича, парранда гриппининг янги штамми биринчи марта 2010 йилда Хитойда аниқланган. 2014 йилда Япония ва Жанубий Корея, 2016 йилда Ҳиндистон, Россия, Монголия, АҚШ ва Европада паррандалар орасида касаллик авж олиши кузатилган.\nХитойлик олимлар H5N8 парранда гриппи вирусининг таркиби ва мутациялари тарихи яна бир пандемияга олиб келиши мумкинлигини тахмин қилмоқда. Бу ҳақда Medical Xpress сайтида эълон қилинган тадқиқот хулосасида айтилмоқда.\n«2020 йилда касаллик авж олиши 46 мамлакатда қайд этилди. Олимларнинг фикрича, бу вирус жуда тез тарқалиш хусусиятига эгалигини билдиради. Ўтган йил декабрда Россиядаги қишлоқ хўжалиги ишчиларида кесишма инфекциялар аниқлангани тўғрисидаги хабарлар янада хавотирли», — дейилади мақолада.\nТадқиқотчиларнинг билдиришича, ишчиларда парранда гриппи симптомлари аниқланмаган. Шунингдек, вируснинг одамдан одамга юқиши кузатилмаган.\nШу билан бирга, олимлар парранда гриппи вируси мутациясининг касаллик чақириш хусусияти юқори эканини ҳамда касаллик тарқалишини ферма ва бозорларда кучли назорат олиб бориш орқали секинлаштириш мумкинлигини айтишмоқда.\n09:05 / 02.06.2021\nХитойда одамга H10N3 парранда гриппи вируси юқиши бўйича биринчи ҳолат аниқланди


сентябр 24, 2017 14:22 Asia/Tashkent\nАзиз тингловчилар! Бугунги дастуримизда Эрон Анзалий кичик кӯли билан таништирамиз.Бу сув-ботқоқ ҳудуди Хаар денгизининг жанубий-ғарбий қисмида бӯлиб, Анзалий порти яқинида жойлашган.\nГилон вилоятида жойлашган Анзали кўли ўзига хос хусусиятларга эгадир.\nАнзалий кўлида ўсувчи лола гуллари ягона ва ўзига хос гуллардан бири ҳисобланишади. Ушбу гулларнинг катта япроқлари юмалоқ ва қалб шаклларида бўлиб, яшил ва кўк рангига ўхшашроқдир. Сувда ўсувчи ушбу пушти ранг гуллар қалин гул япроқларига эгадир.\nУшбу кўлга уруғланиш даврида ҳар хил турдаги балиқлар ўз уруғларини ташлашади. Шунингдек, бу ер кўчиб юрувчи қушларнинг муайян давр қуним топим, уя қуриб, кўпайиш макони ҳисобланади. У ерда ўсадиган сув лолалари Анзалий кўлига алоҳида гўзаллик бахш этади. Дам олувчилар қайиқларда сузиб, кўлнинг чиройли манзарасидан баҳраманд бўлишлари мумкин.\nТарихий аҳамиятга эга бўлган чиройли Мўсул қишлоғи Фумен марказий округининг жануби-ғарбий томонида, Рашт шаҳридан 63 км. узуқликда жойлашган. Бу ҳудуд мўътадил иқлимга эга. Тоғ этагидаги икки қаватли уйлар худди зинапоя шаклида қурилган бўлиб, пастдаги уйнинг томи юқоридаги уй ҳовлиси тарзида қурилган. Уй қурилишининг бу услуби ўзгачалиги билан қизиқарли бўлиб, шу сабабдан ҳар йили қишлоққа кўплаб сайёҳлар ташриф буюришади.\nЭрон шимолининг энг муҳим бўлган ушбу портнинг уч томонини денгиз ва кўл ҳамда бир томонини қуруқлик ташкил этади.Анзалий порти қирқ квадрат километр масоҳатга эга бўлиб, Каспий денгизининг жануби-ғарбий қисмида жойлашган. Анзалий портидан Рашт шаҳригача бўлган масофа ўттиз беш километрни ва Теҳронгача бўлган масофа 380 километрни ташкил этади.\nАнзалий порти ҳудудлари Каспий денгизи ва қалин ўрмонлардан бой бўлган баланд Албурз тоғлари таъсиридан мўътадил ва рутубатли иқлимга эгадир.Анзалий кўрфазининг мавжудлиги Кемаларнинг жойлашуви, балиқларнинг ови ва Каспий денгизи соҳилида жойлашган мамлакатлар билан савдо алоқаларини ўрнатиш учун қулай шароитни яратган. Шунинг учун ушбу бандаргоҳ Эрон шимолининг муҳим портларидан бири ҳисобланади.\nҚадрли тингловчилар! Сиз “Эрон кичик кӯллари билан танишамиз ” туркум эшиттириши навбатдаги сонини Эрон Ислом Жумҳурияти ӯзбек тилидаги радиосидан тинглаяпсиз. Дастуримиз матн таржимаси ва садосини parstoday.com/uz сайтида кӯра оласиз.Эшиттиришимиз давомида ҳам биз билан бирга бӯлинг.\nАнзалий порти орқали Марказий Осиёнинг айрим мамлакатлари билан ҳам тижорат алоқалари ўрнатилган.Мазкур минтақа аҳолиси кўп бўлгани ҳамда тижорат ва саноат марказларидан бири бўлгани боис ҳам муҳим аҳамият касб этади.\nАнзалий портидан Волга ва Дон каналлари ва Қора денгиз орқали бошқа халқаро бандаргоҳларга ҳам чиқилади.Шу боисдан Анзалий портини Европа дарвозаси дея аташган.\nАнзалий минтақасининг аҳолиси асосан деҳқончилик, балиқчилик ва қўл ҳунармандлиги саноати билан шуғулланишади.Шаҳарга яқин бўлган айрим туманларда шоликорлик ва пиллачилик ривожланган.\nҲасир ва балиқ тутиш тўрларини тўққишда ҳам ушбу минтақанинг ҳунармандлари хос маҳоратга эгалар. Айтиш жоизким, Анзали бандаргоҳи Эронда кемасозлик саноатининг муҳим марказларидан бири ҳисобланади.\nАнзали минтақасида кўришга сазовор бўлган жойлар жуда кўп.Ҳарбий музей бўлган Кохи Миёнпушта,Соат минораси,Порт қирғоғи, Денгиз минораси ё мўёғи шулар жумласидандир.


Товламачи – Сурхон тонги\nБош саҳифа / Жамият / Товламачи\nОктябр 27, 2017\tЖамият Изоҳ қолдириш 697 Кўрилди\nТермиз тумани М.Эштемиров маҳалласида яшовчи Шаҳло Шоева 2017 йилнинг 26 апрелидан 27 апрелига ўтар кечаси соат 24:00лар чамасида турмуш ўртоғи Бекзод Йўлдошев билан автомашинасида Термиз шаҳридан “Намуна” СИУ йўналишида кетаётиб, Аъзам Одиловнинг “Нексия” автомашинасини қувиб ўтишга ҳаракат қилади ва машинага шикаст етказади.\nШаҳло Шоева Аъзам Одилов билан ғаразли мақсадлари йўлида жиддий тортишувга бориб, унинг ҳарбий гувоҳномаси, машина ҳужжатларини, пластик карточкасини зўравонлик йўли билан олади. Қайтариб бериш эвазига 1 миллион сўм пул талаб қилади. Акс ҳолда, ҳужжатларни йўқ қилишларини айтиб қўрқитишади. 2017 йил 6 майда Термиз шаҳридаги “5х5” номли умумий овқатланиш масканида товламачи Аъзам Одиловдан 700 минг сўмни талаб қилиб ола±тган вақтида ҳуқуқни муҳофаза қилувчи органлар ҳодимлари томонидан далилий аш±лар билан қўлга олинди.\nҚилмиш — қидирмиш, дейди доно халқимиз. Товламачи қилмишига яраша жазо олди. Шаҳло Шоевага нисбатан жазо муқаррарлиги таъминланди.\nвилоят ИИБ тергов бошқармаси катта терговчиси\nОлдинги Йод танқислиги\nКейинги Тинчлик қадри\nОталар ибрати – умр безаги\nҲаётингизни хавфдан асранг


Америка Кубоги: Месси ва Суарес жароҳат туфайли гуруҳнинг илк ўйинларини ўтказиб юборади » Скачать музыку бесплатно новинки музыки 2016-2017\nАмерика Кубоги: Месси ва Суарес жароҳат туфайли гуруҳнинг илк ўйинларини ўтказиб юборади\nКомментариев: 0 Просмотров: 155 Дата: 5-06-2016, 15:53 Аргентина терма жамоаси ҳужумчиси Лионель Месси жароҳат туфайли Америка Кубогининг гуруҳ босқичида Чилига қарши ўтказиладиган биринчи ўйинда иштирок эта олмайди. У май ойи охирида Ҳондурасга қарши ўртоқлик учрашувида олган жароҳати бунга сабаб бўлади. Gulf News нашри хабарига кўра, футболчи 4 июнь куни терма жамоа футболчиларидан алоҳида ҳолда машғулот ўтаган. Унинг 7 июнь куни Чилига қарши ўйинда майдонга тушиши катта сўроқ остида. Шунингдек, «Барселона»нинг яна бир ҳужумчиси, уругвайлик Луис Суарес жароҳат туфайли терма жамоасининг Мексикага қарши биринчи ўйинида ёрдам бера олмайди. У Испания Кубоги финалида «Севилья»га қарши ўйинда жароҳатланганди. Унинг тикланиши учун 3 ҳафта вақт талаб этилиши айтилганди. У яна 1 ҳафтада ўйинларга тайёр бўлади. АҚШда ташкил этилган Америка Кубоги ўйинлари 26 июнга қадар давом этади. Турнирнинг 100 йиллиги муносабати ташкил қилинган махсус турнир илк марта Жанубий Америка қитъасидан ташқарида ўтмоқда. - деб хабар бермоқда Stadion.uz нашри.


Президент Ислом Каримов йиғилишда хотин-қизлар қўмиталари жамоатчилик ташаббусларини акс эттирувчи тузилма бўлиши, аёллар ҳуқуқий-сиёсий билими ва фаоллигининг юксалиши фуқаролик жамиятини барпо этишдаги муҳим омиллигига алоҳида эътибор қаратди. Давлат раҳбари Ўзбекистон Хотин-қизлар қўмитаси ва унинг жойлардаги бўлимлари фаолиятини қаттиқ танқид қилди.\nМажлис иштирокчиси, “Камолот “ ёшлар ижтимоий ҳаракати марказий кенгаши раиси Ботир Убайдуллаевнинг таъкидлашича, Президент хотин-қизлар қўмиталари оддий халқдан узилиб қолгани, айниқса, қишлоқ хўжалиги соҳасида банд бўлган аёлларга етарли эътибор қаратилмаётганидан норозилик билдирган. Март-апрель ойларидаги портлашларда аёлларнинг иштирок этгани хотин-қизлар ўртасида фаол иш олиб боришга ундашини уқтирган.\nХўш, Ўзбекистон Президентининг хотин-қизлар қўмиталари, аёллар муаммоларини ҳал қилиш борасидаги фикрларига аёллар масаласи билан шуғулланувчи нодавлат нотижорат ташкилотларининг (ННТ) муносабатлари қандай?\nАёллар ресурс маркази раҳбари Марфуа Тўхтахўжаеванинг сўзларига қараганда, хотин-қизлар қўмиталари ишни яхшилашга қаратилган фармон қабул қилингани ННТ вакилларини ҳам хурсанд этган. Чунки фармонда бу борада ННТ билан ҳамкорлик қилиш хусусида ҳам бир банд мавжуд. Бироқ, афсуски, хотин-қизлар қўмиталари ННТ билан ишлашни хуш кўрмайди. Президент бу ҳолатни танқид қилганида тўла ҳақдир. Чунки қўмиталар амалдорлар эмас, балки нодавлат ташкилотлари сингари оддий халқ, аёллар билан ишлаши керак.\nЎзбекистон Президенти йиғилишда хотин-қизлар билан ишлашни кучайтириш учун маҳалладаги фаол аёллар – отинойи, кайвони, дастурхончиларни маҳалла бошқаруви таркибига жалб қилиш таклифини илгари сурди. Ислом Каримовнинг фикрича, уларнинг турли давлат ташкилотлари билан ҳамкорлигини йўлга қўйиш орқали хотин-қизлар ва ёшлар ўртасида миллий-диний қадриятларга зид носоғлом қарашлар, жангарилик, мутаассиблик кайфиятлари тарқалиши олдини олиш лозим.\n“Тадбиркор аёл” уюшмаси раҳбари Дилдора Алимбекова Президентнинг аёллар муаммоларига катта эътибор қаратаётгани, бу йўлда иш олиб бораётган ташкилотлар фаолиятига ҳаққоний баҳо берганидан хурсанд эканини таъкидлади.\n“Бу муаммоларга сўнгги вақтларда аҳамият берилмаётган эди. Энди давлат ва нодавлат ташкилотлари вакилларини йиғиб, конструктив мулоқот қилиш, стратегик режа ишлаб чиқиш, режанинг бажарилиши мониторингини йўлга қўйиш лозим”, - деди Д.Алимбекова.


Энг кучли денгиз пиёда қўшинларига эга давлатлар маълум қилинди\nАҚШнинг The National Interest нашри энг кучли денгиз пиёда қўшинларига эга етакчи бешта давлатни маълум қилди.\nРейтингга АҚШнинг денгиз пиёда қўшинлари корпуси етакчилик қилмоқда. Таъкидланишича, ушбу корпус қолган давлатлар денгиз пиёда қўшинларига нисбатан ҳарбийлари сони катталиги билан фарқланади: 2017 йил натижаларига кўра, корпусда 186 мингга яқин киши хизмат қилади ва 38 мингга яқин захирадаги ҳарбийга эга.\n2-ўринни Россиянинг денгиз пиёда қўшинлари эгаллаган. National Interest’нинг ёзишича, Россияда ушбу қўшин тури АҚШ денгиз пиёда қўшинлари корпуси каби ролни бажаради, яъни десант операцияларига ихтисослашган кучлар ҳисобланади. Россия денгиз пиёда қўшинлари яхши жанговар тайёргарликка эга.\n3-ўринни Буюк Британиянинг қироллик денгиз пиёда қўшини эгаллади. Британия қуролли кучларининг ушбу тури ўзидан енгил пиёда қўшинни акс эттириб, доимо жанговар шай ҳолатда туради. Унинг ҳарбийлари сони 7 мингга яқинни ташкил қилади.\n4-ўринга Жанубий Корея денгиз пиёда қўшинлари қўйилди. Унда 29 мингга яқин ҳарбий хизмат қилади. Қўшин америкалик мутахассислар томонидан ўқитилиб, АҚШ денгиз пиёда қўшинлари каби вазифаларни бажаради.\nБешталикнинг охирги ўрнидан Хитой денгиз пиёда қўшинлари жой олди. Унда 30 мингга яқин киши хизмат қилиб, ҳарбий кемалар ва ҳарбий-денгиз базаларидан ҳаракатларни амалга оширишга мўлжалланган. Бироқ мақола муаллифининг таъкидлашича, Хитой денгиз пиёда қўшинларида жанговар тажриба йўқ. Хитой армияси бу муаммони ҳал қилиш учун Россия ҳарбий-денгиз флоти билан яқиндан ҳамкорлик қилади.\n#денгиз пиёда қўшинлари\nNational Interest Учинчи жаҳон уруши бошланиши эҳтимоли бўлган ҳудудларни маълум қилди\nNational Interest Россиянинг “энг қирғинбарот” 4 қурол турини маълум қилди


Роспотребнадзор шифокорлари Тожикистондаги эпидемиологик вазиятни баҳолайдилар\nИстеъмолчилар ҳуқуқларини ҳимоя қилиш ва инсон фаровонлигини назорат қилиш федерал хизмати (Роспотребнадзор) нинг бир гуруҳ мутахассислари мамлакатдаги эпидемиологик вазиятни баҳолаш учун Тожикистонга ташриф буюришади. Россия ҳукумати матбуот хизмати бу ҳақда аввалги оқшом эълон қилди.\nРоссиялик эпидемиологларнинг Тожикистонга ташрифи тўғрисида қарор бир кун олдин Москвада бўлиб ўтган ҳукуматлараро комиссиянинг навбатдаги йиғилиши доирасида Россия Федерацияси Бош вазирининг ўринбосари Алексей Оверчук ва Тожикистон Бош вазири Кохир Расулзоданинг учрашуви пайтида қабул қилинди.\nТожикистон ҳукумати 2021 йил январь ойи бошидан бери коронавирус инфекцияси «деярли йўқолгани» ва мамлакат «коронавируссиз муҳитда» яшаётганини хабар қилди. Мутахассислар ушбу баёнот Россиянинг расмийларида шубҳа туғдирганини истисно этмайдилар, улар Россиядаги эпидемиологик вазиятни баҳолаш учун Роспотребнадзор мутахассисларини юборишга қарор қилдилар.\nРоссия Федерацияси ҳукумати матбуот хизмати, шунингдек, Бош вазир ўринбосари Оверчук «Европа Иттифоқи мамлакатлари фуқароларининг эркин ва хавфсиз ҳаракатланиши учун» яратилган «CОВИД-19 саёҳат» мобил дастурининг ишини намойиш қилди». CОВИД-19-Фреэ дастури фуқарога коронавирус тести натижаларини мобил иловада ҚР код кўринишида олиш ва уларни чегарадан ўтишда тақдим этиш имконини беради.\nМосква Душанбега ушбу дастурга «Тожикистон фуқароларининг Россия ҳудудига киришини таъминлаш мақсадида» қўшилишни таклиф қилмоқда.\nКоронавирус тарқалишининг олдини олиш учун Тожикистон 2020 йил 20 мартдан бошлаб мунтазам парвозларни тўхтатди ва ўз аэропортларини ёпди. Июнь ойида чартер рейслари билан чет элда қолиб кетган тожикистонликларни олиб келиш бошланди. Июль ойида республиканинг Фуқаро авиацияси агентлиги Тожикистон ва Россия доимий равишда икки томонлама парвозларни тиклашга тайёр эканликларини эълон қилди. Аммо бу қачон юз бериши ҳали номаълум.\nТожикистон Соғлиқни сақлаш вазирлиги маълумотларига кўра, мамлакатда коронавирус инфекциясининг янги ҳолатлари мавжуд эмас. Департамент 2, 5 ва 10 январь кунлари коронавирус инфекциясини юқтирган беморларни аниқлаш бўйича алоҳида ҳолатлар ҳақида хабар берди. 9 февраль ҳолатига кўра, расмий маълумотларга кўра, CОВИД-19 юқтирганлар сони 13 308 кишини ташкил қилади ва пандемия бошланганидан буён 90 тожикистонлик вафот этди.\nМутахассислар коронавирусдан юқтириш ва ўлим кўлами Соғлиқни сақлаш вазирлиги таъкидлаганидан бир неча баравар юқори эканлигини таъкидлаб, расмий статистикага шубҳа билан қарашмоқда.


Купер: «Ўзбек мухлиси Туркияга ютқазганимиздан хафа бўлса, мен уни хотиржамликка чақираман»\n19:20 / 06.06.2019\nЎзбекистон миллий жамоаси бош мураббийи Эктор Купер жума куни Тошкентда КХДРга қарши ўтадиган ўртоқлик учрашуви олдидан матбуот анжуманида журналистлар саволларига жавоб қайтарди. Унинг сўзларини Tribuna.uz мухбири келтириб ўтди.\n«Баъзи нарсаларни тушунтириб ўтмоқчиман. Бутун ўзбек халқига мурожаат қилмоқчиман. Биз мураббийлар доим янги жойга ишга келганимизда адаптация жараёнини бошдан кечирамиз. Биламан, бу кўпчиликни қизиқтирмайди. Мослашиш жараёни дастуримиз билан боғлиқ. Дастур – бу лойиҳа. Кўпчилик 2018 йилдан 2022 йилгача муддатга, йилма-йил дастур қилиш керак, деб ҳисоблайди. Лекин бундай бўлмайди. Биз мақсадимиз йўлида интилишни, ҳар қандай жамоа устидан ғалаба қозонишни ўрганишимиз керак. Биз ҳозир бир текисда кетяпмиз.\nБизнинг ишончимиз, дастуримиз асоси фақат натижаларга боғланиб қолмаслиги керак. Агар фақат натижа керак бўлса, у ҳолда биз мураббийлар ФИФА рейтингидан келиб чиқиб осонроқ рақиб танлаймиз. Натижа учун ўйнаганимизда, ФИФА рейтингидаги 70-100-ўринлардаги жамоаларга қарши ўйнаган бўлардик. Шундай қилсак, натижадан ҳамма мамнун бўларди. Биз шундай дастур яратишимиз керакки, ҳар қандай рақибга қарши ўйнашга тайёр бўлишимиз керак.\nМасалан, Уругвай билан ўйнадик. ФИФА рейтингидаги 7-жамоа. Натижага қарайдиган бўлсак, ютқаздик – бўлди, ёмон. Лекин ундай эмас. Ўсишни истасак, биз ўзимиздан юқори даражадаги жамоалар билан ўйнашимиз керак. Шунда хатоларимиз кўринади.\nБуни айтишимдан мақсад, буни ҳамма ҳам тушунмаслиги мумкин. Лекин тушунадиган одамлар бор. Баъзида федерацияга, баъзида ўзимга таклиф билдиришади. Аргентина билан ҳам ўйнашимиз мумкин. Нега энди ўйнамаслигимиз керак экан? Дидье Дешам билан ҳам жуда яхши танишман. У менга айтганди, ўртоқлик ўйини ўйнашимиз мумкин. Дунёнинг биринчи рақамли жамоаси билан ўйнашимиз мумкин эди. Ютишимиз ҳам мумкин ҳатто. Буни айтишдан мақсад, лойиҳа ҳақида гапирганда балансга амал қилиш керак.\nТуркия билан ўйнадик, тўғрими, ютқаздик? Бундан кўпчилик норози. Ҳамманинг фикри бор, лекин футболни тушунадиган ва тушунмайдиган одамлар бор. Оддий мухлис фақат ғалаба қозонишни истайди. Туркиянинг 80 фоиз ўйинчиси Европада ўйнайди, лекин бу мухлисларни қизиқтирмайди.\nБаъзида рақибга паст, баъзида юқори баҳо бериб юборамиз. Лекин бу – ўртоқлик ўйини. Қатарни 2:0 ҳисобида ютганимизда ҳеч ким кўчага чиқиб байрам қилмаганди. Ваҳоланки кейинроқ Қатар Осиё чемпиони бўлди.\nБиз кучли жамоаларни ютамиз, деб айтмаймиз. Лекин бизда структура бўлиши керак.\nОддий мухлисларда шубҳа бўлиши мумкин, лекин футболчилар бу ерда ўзларини жуда яхши ҳис этишяпти. Федерация ҳам ишоняпти. Баъзида нимадир ўхшамаслиги мумкин. Биз шундай йўл тутишимиз керакки, ҳаммага ёқишимиз керак.\nЎзбек мухлиси Туркияга ютқазганимиздан хафа бўлса, мен уни хотиржамликка чақираман. Биз ўзимиздан анча юқори бўлган жамоа билан ўйнадик. Олдинги жамоаларга қарайдиган бўлсак, Япония кеча Тринидад ва Тобагони юта олмади. Ўз майдонида. Тринидад ва Тобаго ФИФА рейтингида нечанчи ўринда? Биз учун асосийси – ҳар қандай вазиятга тайёр бўлишимиз керак.\nМағлубиятдан кейин жамоанинг кайфияти йўқ, деб ўйлаётган бўлишингиз мумкин. Лекин ундай эмас. Жамоада кайфият аъло. Биз ўз йўлимизни танладик. Бу йўл кимгадир ёқмаслиги мумкин. Бу кимгадир ёқмаса, мен бунга вақт сарфлаб ўтирмайман. Жамоа ҳозир яхши ҳолатда.\nМухлислар кайфияти бўлмаслиги мумкин, чунки Туркияга ютқаздик. Кимдир гап 4:4:2 тактикасида дейиши мумкин. Таркибда янги футболчилар бор, уларни синаб кўряпмиз. Масалан, Қувондиқ Рўзиев ёмон ўйин ўтказди. Лекин бу бўлиши мумкин. Сизлар мураббий сифатида уни кўра олмайсизлар. Ундан нима сўрашни мен биламан.\nМен жамоани жуда яхши кайфиятда кўряпман. Улар хотиржам. Чунки футболда ҳамма нарса бўлиши мумкин. Биз доим ғалаба учун майдонга чиқамиз. Ютқазган ўйинимизда ҳам ютуқларимиз бўлиши мумкин. Сўзларимни сабр билан эшитганингиз учун узр ва катта раҳмат», – деди Купер анжуманнинг кириш қисмида.\n– Жамоага келганингизда: «Бир ойдан кейин жамоанинг янги қиёфасини кўрасизлар» деб айтгандингиз.\n– Билмайман, балки айтгандирман. Тажрибамдан келиб чиқиб жавоб бераман. Биласиз, Мисрда ишлаганман. Қанча вақтдан кейин кучли жамоа билан ўйин ўтказганмиз, биласизми? 1 йил-у 4 ойдан кейин. Колумбия ўйнадик ўшанда. 0:0 ўйнагандик. Бир ой ҳеч нарса эмас. Бир ой ичида, тўғри, шакллантиришга ҳаракат қилишимиз мумкин, лекин мен бир ой деганимни бошқача тушунган бўлишингиз мумкин. Ўйин картинаси яхшиланишини, масалан.\nЎтган ўйинда ҳимояда 2-3та хато қилдик. Стандартдан кейин иккита гол уришди. Кичкинагина хатони кучли жамоалар кечирмайди. Уругвай ҳам бурчак тўпидан кейин гол урди. Жанубий Корея бурчак зарбасидан иккита гол урди. Бу – менинг хатом. Тан оламан.\n– Жамоанинг айрим футболчилари ўз савиясидан пастроқ ўйнаяпти. Масалан, Жавоҳир Сиддиқов.\n– Хўп, Осиё кубогига қайтамиз. Ўйинчиларнинг ўйини баъзида ўхшамаслиги мумкин. Бунга менинг тактикам сабаб бўлиши ҳам мумкин.\nЖавоҳирга мен ўйинда тўла эркинлик бераман. Ўйинида баъзан кўтарилиш, баъзан ўсиш бўлиб туради. Тактика эса жуда кенг қамровли тушунча.\n– Туркия билан ўйиндан қониққанингизни айтдингиз. Айтинг-чи, айнан нимадан қониқдингиз?\n– Натижадан қониқмадим, чунки стандартдан иккита гол ўтказиб юбордик. Лекин биринчи навбатда ижобий ўйин кўрсатган футболчиларни кузатдим. Ўйинимизда яхши ўзгаришлар бўлганини кўрдим. Стандартдан иккита гол ўтказдик, демак ҳимояда яхши ўйнадик – ўйин ҳолатидан гол ўтказмадик.\nЯнги ўйинчиларни синаб кўришда давом этамиз. Уларнинг ўйини ўхшаши ёки ўхшамаслиги мумкин. Бу – менинг танловим, менинг тактикам. Кўп ўйинчиларни фақат эксперимент қилиб кўряпмиз. Туркия билан ўйиндан 1-2та аспектлардан мамнунман, лекин буларни аниқ айтиш ниятим йўқ.\n– Ҳимоядаги ўйинимиз муаммоли. Стандарт вазиятлардан гол ўтказиб юборган футболчиларимизда тажриба етарли ва бу ерда хатолар учун жавобгар мураббий эмас. Мураббий уларга қандай таъсир кўрсата олиши мумкин?\n– Голларда айб Анзурда эмас. Стандарт вазиятлардан ўтказиб юборилган голлар вазиятида йўл қўйилган хатолар устида ишлаяпмиз. Кеча машғулотларга журналистларни қўймасдан, ёпиқ эшиклар ортида машқ қилдик. Бу фақат муайян футболчиларнинг муаммоси эмас.\n– Денисов яна чақирилмади. Кримец билан тандемда барқарор ўйнаётган Аъзамов йўқ. Ашурматов ҳам. Уларни чақирмаслигингиз тактика билан боғлиқми?\n– Чақирилмай қолган фақат шу учаласи деб ўйлайсизларми? 33 миллион аҳоли ичидан? Мен бундай фикрда эмасман. Биз терма жамоага номзод бўлган барча ўйинчиларни чақиришга ҳаракат қилдик. Ҳатто Германия учинчи дивизионида ўйнаётган футболчимизнинг ўйинларини ҳам кузатдик. Қарорим хато бўлса, айбдор ҳам мен бўламан.\nЭслатиб ўтамиз, Ўзбекистон – КХДР учрашуви 7 июнь куни Тошкентдаги «Миллий» стадионида бўлиб ўтади. Ўйин соат 20:00да бошланиши белгиланган.\nЭнг сўнгги хабарлардан биринчи бўлиб хабардор бўлинг. Kun.uz'ни ижтимоий тармоқларда ҳам кузатинг\nTelegram Facebook Instagram\n18:18 / 18.09.2019\nTribuna.uz: ЎФА Купер билан компенсация масаласида келишолмаяпти\n12:21 / 13.09.2019\nМанба: Купер истеъфога чиқарилади, унинг ўрнига икки номзод кўриб чиқилмоқда\n10:13 / 12.09.2019\nНегатив. Миллий терма жамоада ўзгариш керак


ДАЪВАТНИ ЕТКАЗИШДАГИ ИХЛОС\nАллоҳ Таоло барча динни фитрат асосида нозил қилди. Масалан, Аллоҳнинг пайғамбари Мусога нозил қилинган дин ҳам, Аллоҳнинг пайғамбари Исога нозил қилинган дин ҳам фитрат асосидадир. Сўнг бу динларнинг кейинги тобелари Таврот ва Инжилни ўзгартириб ташладилар. Натижада улар тўғри динни ва фитратни фасод қилдилар. Узайр ва Масиҳни Аллоҳга шерик қилдилар. Оқибатда ширк ботқоғига ботдилар. Сўнг Аллоҳ одамларни ўзларидан олдинги ота-боболари каби ширк тузоғига илиниб қолмасликлари учун уларни энг тўғри динга ва ўз хилқатлари бўлмиш Аллоҳни бир билиш, Унга холис ибодат қилишга қайтармоқ учун шу пайғамбари Муҳаммад с.а.в.ни Ислом дини билан юборди. Ҳақ Субҳонаҳу ва Таоло Ўзи нозил қилган китобни ҳар қандай ўзгартиришдан сақланишини кафилликка олди. «Ҳижр» сурасида айтади:\n– “Албатта биз зикрни – Қуръонни нозил қилдик ва албатта Биз уни сақлагувчимиз”. (Ҳижр:9)\nБунга қўшимча Қуръон ва Ҳадис нусуслари мушрикликни жуда қаттиқ инкор қилдилар. Бошқа нарсага бунчалик қаттиқ турмаган. Бу нусуслар ибодатда холис бўлишга, Аллоҳни бир билишга чорлайди. Қуйида уларнинг айримларини эътиборингизга ҳавола этамиз:\nА) Аллоҳ «ал-Аъроф» сурасида айтади:\n– “Айтинг: “Парвардигорим адолатга буюргандир. Ҳар бир сажда чоғида ўзингизни тикиб қўйингиз (яъни бор вужудингиз билан сидқидилдан сажда қилингиз) ва У Зотга динингизни холис қилган ҳолда илтижо этингиз. Сизларни бошлаб яратган ҳолига қайтурсиз”. (Аъроф:29)\nБ) Аллоҳ «Зумар» сурасида айтади:\nقُلْ إِنِّي أُمِرْتُ أَنْ أَعْبُدَ اللَّهَ مُخْلِصًا لَهُ الدِّينَ -11, وَأُمِرْتُ لِأَنْ أَكُونَ أَوَّلَ الْمُسْلِمِينَ -12, قُلْ إِنِّي أَخَافُ إِنْ عَصَيْتُ رَبِّي عَذَابَ يَوْمٍ عَظِيمٍ -13, قُلِ اللَّهَ أَعْبُدُ مُخْلِصًا لَهُ دِينِي -14,\n– “Айтинг: “Дарҳақиқат мен Аллоҳга У Зот учун динимни холис қилган ҳолда ибодат қилишга буюрилганман. Ва мен мусулмонларнинг аввали – пешқадами бўлишга буюрилганман”. Айтинг: “Албатта мен агар Парвардигоримга осий бўлсам, улуғ КУНнинг азобидан қўрқурман”. Айтинг: “Мен ёлғиз Аллоҳга У Зот учун динимни холис қилган ҳолда ибодат қилурман”. (Зумар:11-14)\nВ) «Фуссилат» сурасида айтилади:\n– “Айтинг: “Ҳақиқатдан ҳам сизлар Ерни икки кунда яратган Зотга кофир бўлурмисизлар ва ўзгаларни Унга тенглаштирурмисизлар. Бу (Аллоҳ) барча оламларнинг Парвардигори-ку!” (Фуссилат:9)\nГ) Абдуллоҳ ибн Масъуддан ривоят қилинади. Расулуллоҳ с.а.в. дан: «Аллоҳнинг наздида қайси гуноҳ қаттиқроқ» — деб сўралганида, шундай жавоб бердилар: «Сизни яратиб қўйган Аллоҳга шерик келтиришингиздир». Бухорий, Муслим, Абу Довуд, Термизий, Нисоий, Аҳмад ривояти.\nД) Абу Ҳурайрадан ривоят қилинади. Расулуллоҳ с.а.в. дедилар: «Аллоҳ Таоло деди: «Мен ширкдан энг беҳожат Зотман. Кимки бир амал қилиб унда Мен билан бошқасини шерик қилса, уни шерик қилган нарсаси билан ташлаб қўяман»». Муслим, Аҳмад ривояти. Ибни Можжа қуйидаги лафз билан ривоят қилади: «Кимки бир амал қилиб унда Менга бошқасини шерик қилса, Мен у одамдан покман, у шерик қилган нарсаси учундир».\nЕ) Муоз ибн Жабалдан ривоят қилинади. Расулуллоҳ с.а.в. дедилар: «Эй Муоз, Аллоҳнинг бандалар устидаги ҳаққи нима эканини биласанми?» Муоз: «Аллоҳ ва Расули билгувчироқ» — деди. Шунда Расулуллоҳ с.а.в. дедилар: «У – Аллоҳга ибодат қилишлари ва бирор нарсани шерик қилмасликларидир. Биласанми, уларнинг Аллоҳ устидаги ҳақлари нима?» Муоз: «Аллоҳ ва Расули билгувчироқ» — деди. Расулуллоҳ с.а.в. дедилар: «Бандаларнинг Аллоҳ устидаги ҳақлари уларни азобламаслигидир». Бухорий, Муслим, Термизий, ибн Можжа ва Аҳмад ривояти.\nВатанпарварликка даъват мусулмонга хосми?


19:09 / 10.02.2017 | Орифхон | 1906\nАссалому алайкум! Қўшнимга 1миллион сўм қарзга бергандим. Эртага бераман деб ваъда берган эди. Лекин 3 ойдан кўп вақт ўтди ҳамки пулни бермай келмоқда. Кўп марта сўрадим қилиб бераман дейишдан нарига ўтмаяпти. Ўзим пулга қийналган пайтимда бировлардан сўраб юрибман. Илтимос кенгрок тушунтириб беринглар ва буни ҳамма кўрсин ўқисин, афсус бунақа ёлғончи ва лабзсиз инсонлар орамизда кўп учрамоқда. Олдиндан раҳмат, ишларингизга ривож.\nҲожати тушганда ўзини хору зор тутиб, синиқлик кўрсатиб, ялиниб-ёлвориб юрган одамлардан баъзилари иши битиб, ҳожати раво бўлганидан кейин қарзни инкор қилиш даражасигача етиб бормоқдалар. Танишлардан бирининг айтишича, бир одам бошқасидан ялиниб юриб қарз олган. Иши битгач, қарзни қайтармай чўзиб юрган. Қарз берган одамнинг ўзига пул керак бўлиб, қарзни қайтаришини сўраб борган. Аввалига «Кейинроқ келинг», деган жавобни олган. Кейин алдаш давом этган. Охири бориб, «Мен сендан қарз олганим йўқ, яна келсанг, миршабларни чақириб, менга туҳмат қиляпти, деб қаматвораман», дейишга ўтган. Интернет орқали менга бу борада келадиган саволлардан бирини эътиборингизга тақдим этишга рухсатингизни сўрайман: «Ассалому алайкум, ҳурматли шайх Ҳазратлари! Менинг саволим қуйидагича: бундан 4 йил олдин мен бир яқин танишимга катта миқдорда пул берганман. Албатта, қарз сифатида. У менга «10 кунда қайтараман», деб айтган эди. «Тилхат ёз», десам, у менга: «Худо бор-ку, 10 кунда бераман», деганди. Мен ҳам Худони тилга олгани учун ишондим. Мана, 4 йил бўлдики, ҳануз қайтармади. Лекин маълум қисмини, озгинасини қайтарган. Бир неча бор уйига бордим. «Қайтараман», деб алдаб келди. Мен ундан қарзни суд орқали қайтариб олмоқчи бўлдим ва ИИБ ходимларига мурожаат қилдим. Уларнинг олдида: «Мен пул олганим йўқ, олган бўлсам, Худо урсин», деб қасам ичди. Менинг эса Худодан бошқа гувоҳим йўқ. Шунинг учун сизга мурожаат қилмоқдаман. Илтимос, менга маслаҳат беринг. Олдиндан катта раҳмат». Бунга ўхшаш мактублар жуда кўп. Баъзи одамлар бировнинг ҳақини еб кетишдан мутлақо қўрқишмайди. Бир одам ўзининг молидан ўзига ишлатмасдан, муҳтож бўлиб турган кишига бериб, унинг мушкулини осон қилса-ю, муҳтож одамнинг иши битиб, муҳтожлиги кетгач, «Мен сендан қарз олганим йўқ», деб тониб кетса! Бундан ёмон, бундан пасткаш одам борми дунёда?! Аллоҳ таоло Нисо сурасида марҳамат қилади:\nيَا أَيُّهَا الَّذِينَ آمَنُواْ لاَ تَأْكُلُواْ أَمْوَالَكُمْ بَيْنَكُمْ بِالْبَاطِلِ\n«Эй иймон келтирганлар! Бир-бирларингизнинг молларингизни ботил йўл билан еманг» (29-оят). Бировнинг молини ботил йўл билан ейишга рибо, қимор, порахўрлиқ алдамчилиқ нархни сунъий равишда кўтариш, ўғрилиқ қиморбозлиқ товламачилиқ қарзни инкор қилиш каби ишлар киради. Бир-бирининг молини ботил йўл билан ейиш одати бор жамиятлар ўзини ўзи ҳалокатга олиб борганини ва бораётганини ҳамма кўриб-билиб турибди. Умуман, Аллоҳнинг айтганидан чиқиш, Унга маъсият қилиш ҳалокатга элтиши аниқ эканига шубҳа йўқ. Жумладан, ботил йўл билан мол ейиш ҳам катта маъсият сифатида ҳалокатга сабаб бўлади. Шунинг учун бундай жамиятларнинг аъзолари ҳам қарз эгаси тарафида бўлишлари, қарзни инкор қилаётган нобакорга қарши туришлари, қарз эгасига ўзининг ҳалол мулкини қайтариб олишида ёрдамчи бўлишлари лозим. Шу билан бирга, қарздан тонаётган тараф билиб қўйсинки, охиратдаги ашаддий азобларнинг устига бошқа нарслар ҳам мавжуд.\nعَنِ الْقَاسِمِ مَوْلَى مُعَاوِيَةَ، أَنَّهُ بَلَغَهُ أَنَّ رَسُولَ اللهِ صَلَي الله عَلَيْهِ وَسَلَّم قَالَ: «مَنْ تَدَيَّنَ وَهُوَ يُرِيدُ أَنْ يَقْضِيَهُ، حَرِيصٌ عَلَى أَنْ يُؤَدِّيَهُ، مَاتَ وَلَمْ يَقْضِ دَيْنَهُ، فَإِنَّ اللهَ قَادِرٌ عَلَى أَنْ يُرْضِيَ غَرِيمَهُ بِمَا شَاءَ مِنْ عِنْدِهِ، وَيَغْفِرُ لِلْمُتَوَفَّى، وَمَنْ تَدَيَّنَ بِدَيْنٍ وَهُوَ لَا يُرِيدُ أَنْ يَقْضِيَهُ، فَمَاتَ عَلَى ذَلِكَ لَمْ يُقْضَ دِينُهُ، فَإِنَّهُ يُقَالُ لَهُ: ظَنَنْتَ أَنَّا لَا نُوَفِّي فُلَانًا حَقَّهُ مِنْكَ، فَيُؤْخَذُ مِنْ حَسَنَاتِهِ فَتُجْعَلُ زِيَادَةً فِي حَسَنَاتِ رَبِّ الدَّيْنِ، فَإِنْ لَمْ يَكُنْ لَهُ حَسَنَاتٌ أَخَذَ مِنْ سَيِّئَاتِ رَبِّ الدَّيْنِ فَجُعِلَتْ فِي سَيِّئَاتِ الْمَطْلُوبِ». رَوَاهُ الْبَيْهَقِيُّ\nМуовиянинг мавлоси Қосимдан ривоят қилинади: «Расулуллоҳ соллаллоҳу алайҳи васаллам дедилар: «Ким адо қилиш нияти билан қарз олса, уни адо қилишга қатъиятли бўлиб туриб, қарзни адо қилмасидан олдин ўлса, албатта, Аллоҳ таоло унинг талабгорини Ўз ҳузуридаги истаган нарса билан рози қилишга қодирдир. Вафот этганни ҳам мағфират қилади. Ким адо қилмаслик нияти билан қарз олса ва ўша ҳолида, қарзини адо қилмай ўлиб қолса, унга «Сен фалончининг ҳақини сендан тўлиқ олиб бермаслигимизни гумон қилганмидинг?» дейилади. Унинг яхшиликларидан олиниб, қарз эгасининг яхшиликларига зиёда ўлароқ қўшилади. Агар унинг яхшиликлари бўлмаса, қарз эгасининг ёмонликларидан олинади ва қарздорнинг ёмонликларига қўшилади». Байҳақий ривоят қилган. Нияти бузуқнинг ҳоли шу бўлса, қарздан тониб ўтиб кетганнинг ҳоли қандай бўлишини ҳар ким ўзи билиб олаверсин. Аввало қарз олишгача бориб қолмаслик чорасини кўриш керак. Мабодо қарз олишга эҳтиёж тушганда ҳам, яхши ният билан «Аллоҳ таолонинг ёрдамида албатта қарзимни узаман», деган ниятни қилиб, уни амалга ошириш учун ғайрат қилиш лозим. Ана ўшанда Аллоҳ таоло Ўзи ёрдамчи бўлади, ишлар яхшиликка бурилади. Яхши ният ёр бўлади. Аммо киши ишни ёмон ният билан бошласа, ёмон нияти ўзининг бошига етади. Қарзини узмай ўтиб кетганидан кейин ҳам қутула олмайди. У дунёда Аллоҳ таолонинг Ўзи унинг жазосини беради.\nҲар бир қарздор тезроқ қарзини узиш пайида бўлиши керак. Қарзни узмай туриб вафот этиб қолиш жуда ҳам оғир вазиятни юзага келтиради. Ўлган бандадан Аллоҳ таоло Ўз ҳақини кечиб юбориши мумкин, аммо қарз банданинг ҳақидир. Бу ҳақни қарз эгасининг ўзи кечмагунча, Аллоҳ таоло кечмайди. Шунинг учун ҳам қай бир мусулмон вафот этса, аввало унинг қарзи суриштирилади ва ўша қарзни узиш чоралари кўрилади. Вафот этган кишидан қолган тарикага, яъни «тарк қилинган нарса»га бир неча ҳақлар боғлиқ бўлади ва улар қуйидаги тартиб ила адо этилади: 1. Бир мусулмон одам вафот этганидан сўнг унинг тарикаси ҳисоб қилиниб, биринчи галда уни кафанлаб, кўмиш учун кетадиган харажатлар ажратилади. Бунда уни кафанлашга, ювишга, гўрини қазишга, олиб бориб, кўмишга кетадиган харажатлар ўртача ҳисоб билан чиқарилади. Бу харажатлар учун кетадиган молда меросхўрларнинг ҳаққи бўлмайди. 2. Ундан кейин одамлардан қарзи бўлса, ўша қарз учун бериладиган маблағ ажратилади. Бу ҳақ ҳам меросхўрларнинг ҳаққидан устун ҳақ ҳисобланади. Пайғамбаримиз соллаллоҳу алайҳи васаллам Имом Аҳмад ривоят қилган ҳадисда: «Мўминнинг руҳи то адо этилмагунча, қарзига боғлиқ бўлиб туради», деганлар. Бошқа ҳадисларда айтилишича, маййит ҳатто шаҳид бўлса ҳам, қарзи туфайли ўз даражасига эриша олмай туради. Фақат яқинлари унинг қарзини адо этганларидан кейингина шаҳидларга ваъда қилинган мартабаларга эришади. Шунинг учун ҳам қарз меросхўрлар ҳаққидан устун қўйилади. Фараз қилайлиқ қарзи бор, аммо уни узишга ортида бирор нарсаси йўқ одамнинг ҳоли нима бўлади? Бундай ҳолда вафот этган одам Аллоҳ таолонинг ҳузуридаги энг катта гуноҳ бўлмиш ширкдан кейинги ўринда турадиган гуноҳни қилиб ўлган бўлади.\nعَنْ أَبِي مُوسَى رَضِي اللهُ عَنْهُ، عَنِ النَّبِيِّ صَلَي الله عَلَيْهِ وَسَلَّم قَالَ: «إِنَّ أَعْظَمَ الذُّنُوبِ عِنْدَ اللهِ أَنْ يَلْقَاهُ بِهَا عَبْدٌ بَعْدَ الْكَبَائِرِ الَّتِي نَهَى اللهُ عَنْهَا أَنْ يَمُوتَ رَجُلٌ وَعَلَيْهِ دَيْنٌ لَا يَدَعُ لَهُ قَضَاءً». رَوَاهُ أَبُو دَاوُدَ\nАбу Мусо розияллоҳу анҳудан ривоят қилинади: «Набий соллаллоҳу алайҳи васаллам: «Аллоҳнинг наздида Аллоҳ наҳйи қилган кабира гуноҳлардан кейинги энг оғир гуноҳ бир кишининг зиммасидаги қарзини узишга нарса қолдирмай ўлиб, у Зотга рўбарў бўлишидир», дедилар». Абу Довуд ривоят қилган. Бировдан олган қарзини узмасдан ёки уни узишга имкон қолдирмасдан ўлиб кетишдан оғир нарса йўқлигини баён қилиш учун бу сўзлардан ортиқ ифода топилмаса керак.\nعَنْ جَابِرٍ رَضِي اللهُ عَنْهُ قَالَ: كَانَ رَسُولُ اللهِ صَلَي الله عَلَيْهِ وَسَلَّم لَا يُصَلِّي عَلَى رَجُلٍ مَاتَ وَعَلَيْهِ دَيْنٌ، فَأُتِيَ بِمَيِّتٍ، فَقَالَ: «أَعَلَيْهِ دَيْنٌ؟» قَالُوا: نَعَمْ دِينَارَانِ، قَالَ: «صَلُّوا عَلَى صَاحِبِكُمْ»، قَالَ أَبُو قَتَادَةَ: هُمَا عَلَيَّ يَا رَسُولَ اللهِ، فَصَلَّى عَلَيْهِ رَسُولُ اللهِ صَلَي الله عَلَيْهِ وَسَلَّم، فَلَمَّا فَتَحَ اللهُ عَلَى رَسُولِهِ قَالَ: «أَنَا أَوْلَى بِكُلِّ مُؤْمِنٍ مِنْ نَفْسِهِ، فَمَنْ تَرَكَ دَيْنًا فَعَلَيَّ قَضَاؤُهُ، وَمَنْ تَرَكَ مَالًا فَلِوَرَثَتِهِ». رَوَاهُ الْخَمْسَةُ\nЖобир розияллоҳу анҳудан ривоят қилинади: «Расулуллоҳ соллаллоҳу алайҳи васаллам зиммасида қарзи бўла туриб ўлган одамга жаноза намози ўқимас эдилар. Бир маййит олиб келинди. Бас, у зот: «Унинг зиммасида қарз борми?» дедилар. «Ҳа, икки динор», дейишди. «Соҳибингизга ўзингиз жаноза ўқинг», дедилар. «Ўша икки динор менинг зиммамга, эй Аллоҳнинг Расули», деди Абу Қатода. Шунда Набий соллаллоҳу алайҳи васаллам у(маййит)га жаноза ўқидилар. Аллоҳ Ўз Расулига фатҳ ато қилганидан кейин: «Мен ҳар бир мўмин учун унинг ўзидан ҳам яқинман. Ким қарз қолдирса, уни адо этиш менинг зиммамда. Ким мол тарк қилса, меросхўрларига», дедилар». Бешовлари ривоят қилишган. Бу ҳадиси шариф зиммасида қарзи бўлатуриб ўлиш ўзига яраша муомала талаб қилишини кўрсатади. Ушбу ҳадисга амал қилган ҳолда, ҳозирда ҳам ҳар бир маййитга жаноза намози ўқишдан олдин унинг қарзи бор-йўқлиги сўралади. Унинг қарзларини яқин кишилардан бири ўз зиммасига олганидан кейингина жаноза намози ўқилади. Шариат ҳукми бўйича бирор маййитнинг қарзини ўз зиммасига оладиган киши топилмаса, унинг қарзи хазинадан узилади. Хазина бўлмаган жойларда мазкур қарз шу ерлик мусулмонларнинг закотидан адо этилиши мумкин. Аммо бугунги кунимизда бу шаръий ҳукмни ҳам ўз фойдасига ўзича талқин қиладиганлар топилди. Баъзи одамлар оқибатини ўйламай, катта миқдорда қарз олишни ўзларига эп кўрмоқдалар. Биладиган кишилар уларга қарзни узишни ҳам ўйлаш кераклигини эслатсалар, «Жанозамизда қарзимизни бирорта одам ўз зиммасига олса, қутулиб кетамиз», деган гапни айтмоқдалар. Лекин асл ҳақиқат уларнинг хом хаёлларидаги каби эмас. Маййитнинг қарзини биров зиммасига олса, жаноза ўқилади. Аммо бу ўша маййит қарздан тамоман қутулди, дегани эмас. Келинг, ушбу маънони ҳадиси шарифлар орқали ўрганайлик.\nوَلِلنَّسَائِيِّ: «وَالَّذِي نَفْسِي بِيَدِهِ لَوْ أَنَّ رَجُلًا قُتِلَ فِي سَبِيلِ اللهِ ثُمَّ أُحْيِيَ، ثُمَّ قُتِلَ ثُمَّ أُحْيِيَ، ثُمَّ قُتِلَ وَعَلَيْهِ دَيْنٌ مَا دَخَلَ الْجَنَّةَ حَتَّى يُقْضَى عَنْهُ دَيْنُهُ\nНасоий қилган ривоятда: «Менинг жоним қўлида бўлган Зот ила қасамки, агар бир киши Аллоҳнинг йўлида қатл қилинса, сўнг тирилтирилса, яна қатл қилинса ва тирилтирилса, сўнг яна қатл қилинса-ю, унинг зиммасида қарзи бўлса, қарзи адо этилмагунча жаннатга кирмас», дейилган. Пайғамбар соллаллоҳу алайҳи васалламнинг қасам ичиб туриб айтишлари ҳам бу ишнинг қанчалик аҳамиятли эканини кўрсатади. Аллоҳ таолонинг йўлида шаҳид бўлиш қанчалик улуғ мақом! Шаҳид учун жаннат эшиклари доимо катта очиқ. Лекин қарз иши ниҳоятда оғир. Агар инсон Аллоҳнинг йўлида бир эмас, уч марта шаҳид бўлса ҳам, қарзини адо қилмаган бўлса, жаннатга кира олмайди. Ундай одамнинг жаннатга кириши олган қарзининг узилишига боғлиқ бўлиб қолади. Қарзи узилса, жаннатга киради, бўлмаса йўқ. Чунки қарз, қайта-қайта таъкидланганидеқ банданинг ҳақи, бу ҳақни фақат ўз эгаси кечади. Аллоҳ таоло кечмайди. Қарз олиб, уни узмай юрганлар бу ҳақиқатни яхшилаб англаб олмоқлари лозим.\nعَنْ سَمُرَةَ: أَنَّ النَّبِيَّ صَلَي الله عَلَيْهِ وَسَلَّم صَلَّى الْفَجْرَ فَقَالَ: «هَاهُنَا مِنْ بَنِي فُلَانٍ أَحَدٌ؟» ثَلَاثًا، فَقَالَ رَجُلٌ: أَنَا، قَالَ: فَقَالَ: «إِنَّ صَاحِبَكُمْ مَحْبُوسٌ عَنِ الْجَنَّةِ بِدَيْنِهِ». رَوَاهُ أَحْمَدُ\nСамура розияллоҳу анҳудан ривоят қилинади: «Набий соллаллоҳу алайҳи васаллам Бомдодни ўқиб бўлиб, уч марта: «Бу ерда Бану Фулондан ким бор?» дедилар. Бир киши: «Мен», деди. Соҳибингиз қарзи туфайли жаннатдан тўсилиб турибди», дедилар». Аҳмад ривоят қилган. Бомдод намозидан кейин Расулуллоҳ соллаллоҳу алайҳи васаллам намозхон қавмга қараб ушбу ҳадиси шарифдаги мурожаатни қилганлар. Номи айтилган уруғнинг вафот этган кишиси жаннатга кира олмай тургани у зот алайҳиссаломга Аллоҳ таоло томонидан билдирилган. Тасаввур қилинг-а, бир одам вафот этиб, сўроқ-саволи битса-ю, фақат биргина нарса сабабидан жаннатга кира олмай турса! Бу одамнинг ҳамма иши яхши экан: иймон-эътиқоди жойида, тақво-ибодати жойида, одамлар билан муомаласи жойида. Жаннатга киришга ҳақли. Аммо бечора банда жаннатга кира олмай турибди. Чунки бир одамдан қарзи бор экан, ўшани узмай туриб вафот этиб қолибди. Қариндошлари ҳам бепарво қолибди. Энди эса Муҳаммад соллаллоҳу алайҳи васаллам ўлган одамнинг қариндошларини унга ёрдам беришга чақирмоқдалар. Меросхўрлар, қариндошлар ўлганнинг қарзини узмагунларича, у банда охират диёрида хижолат чекиб турар экан. Ушбу ҳадиси шариф ва ундаги маъно ҳаммамизни бу масалада жуда ҳам эҳтиёткор ва аҳамиятли бўлишга чорлайди. Ўзимиз ва қариндошларимизда ўзганинг бирор чақа ҳақи қолмаслиги учун алоҳида эътибор билан ҳаракат қилишимиз зарурлигини кўрсатади.\nعَنْ سَعْدِ بْنِ الْأَطْوَلِ: أَنَّ أَخَاهُ مَاتَ وَتَرْكَ ثَلَاثَ مِائَةِ دِرْهَمٍ، وَتَرَكَ عِيَالًا، فَأَرَدْتُ أَنْ أُنْفِقَهَا عَلَى عِيَالِهِ، فَقَالَ النَّبِيُّ صَلَي الله عَلَيْهِ وَسَلَّم «إِنَّ أَخَاكَ مَحْبُوسٌ بِدَيْنِهِ، فَاقْضِ عَنْهُ»، فَقَالَ: يَا رَسُولَ اللهِ، فَقَدْ أَدَّيْتُ عَنْهُ إِلَّا دِينَارَيْنِ ادَّعَتْهُمَا امْرَأَةٌ وَلَيْسَ لَهَا بَيِّنَةٌ، قَالَ: «فَأَعْطِهَا، فَإِنَّهَا مُحِقَّةٌ». رَوَاهُ أَحْمَدُ\nСаъд ибн Атвалдан ривоят қилинади: «Акам ўлиб, ортидан уч юз дирҳам пул ва аҳли аёли қолди. Мен пулларни аҳли аёлига сарфламоқчи бўлдим. Набий соллаллоҳу алайҳи васаллам: «Аканг қарзи туфайли тўсилиб турибди. Унинг қарзини уз», дедилар. Мен: «Эй Аллоҳнинг Расули! Унинг қарзларини адо қилдим. Фақатгина бир аёл ҳужжатсиз даъво қилган икки динор қолди», дедим. «Ўшанга бер, у ҳақлидир», дедилар». Аҳмад ривоят қилган. Бу ҳадиси шарифда аввалги ҳадисдаги мавзу яна ҳам нозикроқ тарзда давом этмоқда. Вафот этган одамнинг укаси акасининг қолдирган пулидан қарзларини узиб бўлиб, қолганини унинг аҳли аёлига сарфламоқчи бўлиб турганида, Расулуллоҳ соллаллоҳу алайҳи васаллам унга ҳали ўлгандан қолган маблағни унинг аҳли аёлига сарфлаш вақти келмагани, ўлган шахс қарзи туфайли жаннатдан тўсилиб тургани ҳақида хабар бермоқдалар. Ука акасининг қарзларини узиб бўлган экан. Фақтгина ҳужжат ва далили, гувоҳи йўқ бир аёл даъво қилган икки диноргина қолган экан. Ана ўша икки динор сабабидан унинг акаси жаннатга киролмай турган экан. Қаранг-а, банданинг ҳақи қандай ҳам нозик ва аҳамиятли! Бир банда ўзидаги Аллоҳ таолонинг ҳақини ва бандаларнинг ҳақини тўлалигича адо этибди. Фақатгина бир аёлнинг икки динор ҳақи қолибди. Шунинг учун у одам охиратда жаннатга киролмай турибди. Бас, шундай экан, у ҳодда «Ўлсам, жанозамда биров «Қарзини мен тўлайман», деса, қутулиб кетаман», дея бўлган-бўлмаганга одамлардан қарз олиб юрганларнинг ҳоли нима кечади? Албатта, уларнинг ҳоли ўта аянчли бўлади. Шунинг учун билиб-билмай, шариат кўрсатмалари бўйича ўзича қарор чиқариш ўта даҳшатли ишдир. Бу борада тўлиқ ва тўғри маълумотга эга бўлмай туриб маҳмадоналик қилмаслик керак. (“Қарз” китобидан). Валлоҳу аълам!\nНиятни эсдан чиқариш\nЗамокли махсига махс тортиш мумкинми?\nҚурбон бўлди дейиш\nБилганлар учун такрорлаш, билмаганлар учун илм...


ИНСОН БОШ МИЯСИ – .:: Xadicha.uz\nИНСОН БОШ МИЯСИ\nКаъбада Расулуллоҳнинг (с.а.в.) ибодат қилишларига қаршилик қилган ашаддий кофирлардан бири ҳақида Аллоҳ таоло Қуръонда бундай дейди: “Йўқ! Қасамки агар у тўхтамаса, албатта Биз унинг пешона сочидан-ўша ёлғончи, адашган пешона сочидан тутармизда…”. (96:15-16)\nНима учун Қуръон бошнинг олд қисмини (пешона соч) “ёлғончи ва адашган” дея таърифлайди? Нима учун Қуръон шахснинг ўзини “ёлғончи ва адашган” демади? Ёлғончилик ҳамда адашганлик билан бошнинг олд қисми (пешона соч) ўртасида қандай боғлиқлик бор?\nАгар биз инсон бош суягининг олд қисмига қарасак, бош миянинг энг олди (бўртиб чиққан) қисмига кўзимиз тушади (1-расм).\nРасм 1. Инсон бош мияси чап ярим шарининг функционал қисми. Энг олд қисм бош миянинг энг олд тарафида жойлашган.\nГап мана олд қисм ҳақида кетмоқда. Хўш, мазкур қисмнинг (жой) функцияси ҳақида физиологияда нималар маълум?\n“Анатомия ва физиология моҳияти” номли китобда келтириладики, “ҳаракат ва режалаштириш мақсадида олдиндан нималарнидир ҳисобга олиш, ташаббускор ҳаракатлар ва ҳ.к.ларни ўйлашнинг аввали бош миянинг энг олд қисми – олдиндаги юмшоқ бўлакчада пайдо бўларкан. Ана шу жой бош мия хотиралари жойидир”. Яна ушбу китобда дейиладики, “инсон бош миясининг ўша энг олд қисми агрессия, яъни тажовузкорликка ҳам функциявий марказ бўлиб хизмат қилар экан”.\nШунинг учун бош миянинг мазкур жойи (ишларни) режалаштириш, ҳаракат содир бўлиш, ижобий ёки салбий хулқларнинг юзага келишида ҳамда ҳақиқат ёки ёлғонни сўзлашда ҳам “жавобгар”дир. Яъни, бирор киши гуноҳ қилаётганда бошнинг олд қисмида ўша гуноҳ тасвирланган бўлади. Профессор Кейз Л. Мурнинг таъкидлашига кўра, бош мия энг олд қисмининг бундай функциясини олимлар сўнгги 60 йил ичида аниқлашга муваффақ бўлганлар. Энди Аллоҳ нима учун “пешона соч қисми” деганлигини тафаккур қилсак, ҳаммаси аён бўлади.\nмахсус ислом билим юрти\n4 – курс талабаси Тоғаева Азиза


Жиззах вилоятининг Жиззах шаҳрида Қуролли Кучлар куч тузилмалари томонидан Жиззах шаҳри аҳолисини хавфсизлигини таъминлаш бўйича ҳамкорликдаги тактик ўқуви ўтказилди.\nЖиззах шаҳрида самолётлар учун сканерлар ишлаб чиқариладиган юқори технологияли корхона барпо этилади\nЖиззах шаҳрида сканерларни ишлаб чиқаришга мўлжалланган юқори технологияли корхона барпо этилади.\nҚўрғонтепада 5 нафар фуқаро ноқонуний сақлаб келган қуролларни ўз ихтиёри билан топширди\nСаминжон Ҳусанов, “Халқ сўзи Online”/Андижон. Қўрғонтепа тумани Заҳириддин Муҳаммад Бобур номли МФЙ Кавсар кўчаси 42-уйда яшовчи Баҳромжон Мамадалиев эски уйининг пол қисмини бузаётиб, темир сандиқда бўлган, 2004 йилда вафот этган отаси Турсунали Мамадалиевга тегишли 1 дона ИЖ русумли ов милтиғини...\nЧегарада 1,3 тоннадан зиёд наркотик моддалар мусодара қилинди\nТожикистон чегарасида ушбу давлат чегарачилари томонидан ўтган тўққиз ойда 1 минг 350 килограмма наркотик моддалар мусодара қилинган.\nФҚБ директори ўринбосари Тошкентга келди\nСўнгги йилларда Ўзбекистон ва Америка Қўшма штатлари ўртасидаги муносабатлар бутунлай янги босқичга чиқди. Айни пайтда икки давлатнинг ўзаро ҳамкорлик алоқалари барча жабҳада, жумладан, ҳуқуқ-тартибот соҳасида ҳам тобора ривожланиб боряпти.\nИроқ ғарбида содир бўлган портлаш оқибатида 20дан ортиқ киши ҳалок бўлди\nИроқ ғарбидаги Анбар музофотида бугун эрталаб рўй берган террорчилик ҳаракати оқибатида 20дан ортиқ киши ҳалок бўлди.\nТошкентдан ўқ дори олиб чиқиб кетаётган шахс ушланди\n“Тошкент-Аэро” ихтисослаштирилган божхона комплекси ходимлари қурол-яроғ ва ўқ-дориларнинг божхона чегараси орқали ноқонуний равишда олиб ўтилишига доир навбатдаги божхона қоидабузарлигини фош этишди.\nБоғдодда ҳаммаёқ тинч эмас\nИроқ пойтахти Боғдод шаҳридаги Мадинат-ас-Садр туманда рўй берган портлаш оқибатида 18 киши ҳалок бўлди, 90 дан ортиқ инсон жароҳатланди.\nАҚШ Федерал қидирув бюроси Ўзбекистон Бош прокуратурасида машғулот ўтказди


Хитойликлардан бундай автомобилни ҳеч ким кутмаганди - Автомобильные новости UZ - Скачать музыку бесплатно новинки музыки 2016-2017\nХитойликлардан бундай автомобилни ҳеч ким кутмаганди\nЖеневанинг шов-шувли тақдимотларидан яна бири Хитой Techrules фирмасининг кўргазмаси бўлди. Унда хитойликлар томонидан патентланган қатор технологиялар умумий TREV (Turbine Recharging Electric Vehicle) номи остида қўлланган. Эътиборга сазовор тарафи батареялар блокини зарядлаш учун махсус микротурбинадан фойдаланилганлигидир. Бу блок олтита электромоторни таъминлайди, жами қуввати 1044 от кучига тенгдир. Электр режимида 150 км, тўла ёнилғи бакларини ҳам қўшганда 1200 км йўл босади. Пойга учун мўлжалланган тури авиакеросин ва бензинда, оддий йўлда юрадигани табиий газда ишлайди. Ёнилғи сарфи рекорд даражада паст – 100 кмга атиги 0,18 литр! Автомобиль кўринишидаги шиддат бежизга эмас: 100 км/соат тезликка 2,5 сонияда эришади, энг юқори тезлиги 350 км/соат. Techrules фирмаси “микротурбина” технологиясининг истиқболига ишонади. Лойиҳани давом эттириб, келаси йилда бундан ҳам такомиллашган автомобиль ишлаб чиқаришни режалаштиряпти. - деб хабар бермоқда Carzone.uz нашри.


“Мен – донорман!”: 1 декабрь куни Самарқандда донорлик акцияси ўтказилади - zarnews.uz\nСамарқанд вилояти қон қуйиш марказининг асосий мақсади вилоят шифохоналарини хавфсиз қон билан таъминлашдан иборат. Инсоннинг ҳаётини асраб қолиш кўпинча қон қуйиш жараёни билан боғлиқ. Қон эса кимё лабораторияларида ишлаб чиқилмайди, у инсон организмидаги бебаҳо неъмат. Фақат яхши инсонларнинг ёрдами билангина оғир аҳволдаги беморларни ҳаётга қайтариш, уларнинг умрига умр қўшиш мумкин.\nКейинги йилларда бундай савоб амални бажараётган инсонларнинг сони тобора ортаётгани қувонарли. Қолаверса, донорликнинг афзалликлари бўйича турли акция, тарғибот тадбирларининг ҳам кўпайгани эзгу ишга бош қўшаётганлар сони ошишига туртки бўлмоқда.\nХудди шундай тадбирлардан бири Ёшлар ишлари агентлиги вилоят бўлими томонидан жорий йилнинг 1 декабрь куни «Мен – донорман!» шиори остида донорлик акцияси сифатида ўтказилиши режалаштирилган. Ёшлар агентлигининг ҳудудий ташкилотлари билан ҳамкорликда донорлик акцияси билан боғлиқ тадбирлар ўтказилади. Тадбир давомида қон топшириш истаги бўлган кишиларни ушбу савобли ишга таклиф этамиз.\nвилоят қон қуйиш маркази мутахассиси.\nТеглар: донорлар Донорлик\n14 июнь – Халқаро донорлар куни\nДонорлик – беғараз ёрдам\nСамарқандда раҳбарлар қон топширди


Рим папаси Франциск Аун Сан Су Чжи билан музокаралар ўтказди\nРим папаси Франциск Мьянманинг фуқаролар етакчиси Аун Сан Су Чжи билан музокаралар ўтказди. Жаҳон агентликлари таъкидлашича, бу унинг ташрифининг нозик пайти бўлиб, бу Ватикан раҳбарини дунёдаги қочоқлар билан боғлиқ энг катта инқироз ҳудудига олиб келди.\nСу Чжи билан учрашувдан сўнг, Рим папаси Мьянма аҳолисига мурожаат билан чиқди. У Бирманинг келажаги «ҳар бир этник гуруҳнинг» ҳуқуқларини ҳимоя қилишга боғлиқ эканлиги ҳақида огоҳлантирди. Бу ўн йиллаб вақт давомида давлат томонидан камситилган, кейинги ойларда эса қаттиқ ҳарбий таъқибга учраган роҳинжа мусулмонларини билвосита қўллаб-қувватлаш сифатида қабул қилинди.\nФранциск Аун Сан Су Чжи ва бошқа ҳукумат вакиллари олдида сўзлаган нутқида қатағонлар ҳақида эслатмади ва "роҳинжа" сўзини ишлатмади. Лекин у Мьянмада одамлар «фуқаролар тўқнашувлари ва ҳарбий ҳаракатлардан жабр кўришда давом этаётганлигидан» афсусда эканлигини билдирди ва Мьянмани ўз уйи деб биладиган ҳар бир кишига асосий инсон ҳуқуқларикафолатланиши зарурлигини қатъий уқтирди.\nАсосан буддачилар яшайдиган Мьянмада «роҳинжа» сўзини омма олдида айтиш табу ҳисобланади. Камчиликни ташкил этувчи мусулмонларга фуқароликка қабул қилишни рад этишмоқда ва уларни ноқонуний «бенгал қочоқлари» деб айтишади.\nФранцискнинг Су Чжи олдидаги нутқи у роҳинжа мусулмонларига нисбатан қатағонларга қарши чиқаётганлиги боис, унинг тарифидан энг кўп кутилган қисми бўлди. Бу қатағонларни АҚШ ва БМТ камчиликни ташкил этувчиларни Ракхайн шимолий штатидан сиқиб чиқариш бўйича «этник тозалаш» деб номлаган. Август ойида Роҳинжа исёнчилари армиянинг жанговар постларига ҳужум қилганидан кейин бошланган операция жавоб ҳаракатларига олиб келди. Бунинг натижасида 620 000 мингдан ортиқ роҳинжа мусулмонлари қўшни Бангладешга қочди. Улар шу ердан туриб, роҳинжа мусулмонларининг бутун бошли қишлоқлари ёқиб юборилгани ва талангани, аёллар ва қизлар зўрлангани ҳақида хабар қилдилар.


16.03.2018 14:18 1 423\nДўхтир қабулидан чиққач, унинг гапини эслаб кулиб қўйдим. Энди кап-катта одам тонгда туриб, велосипед миниб юрса-я. Оёқ, қўл ва бел мускулларидаги оғриққа даво эмиш. Топган гапини қаранг. Уйга кириб келар эканман, ўғлимнинг велосипеди диққатимни тортди. «Йўқ, уни мина олмайман», — дедим ўзимга-ўзим. Лекин туни билан оғриқдан инграб чиқдим. Телевизорда реклама қилишаётган дори-дармонлар ҳам кор қилмаса, табибу хўжаларнинг куф-суфлари ҳам оғриқни аритмаса, нима қилишим керак!\n—Дўхтир ҳам етти йил ўқиган, бир нарсани билмаса айтадими? – деди аёлим. – Эрта тонгда велосипедни миниб, қўшни қишлоққа бориб келинг, нима қипти, билганлар спорт билан шуғулланаяпти дейди.\n— Билмаганлар-чи? — дейман унга.\n— Билмаганлар, энди, шу машинаси бору бензинни тежаб юрибди дейди-да.\n— Оғриқ роса забтига олаяпти, кел, шу велосипедни минсам минай, — дея уловнинг рулини тутдим. Кейин секин дарвозадан чиқиб кетаётгандим, аёлим тўхтатди.\n— Шундоқ ҳам қўшни қишлоққа борасиз, баҳонада манови баклашкадаги сутни синглингизникига бериб келинг, «боламнинг мазаси йўқ» деган эди...\n— Энди кап-катта одам сут кўтариб юраманми?\n— Нима қипти, елим халтачага солиб бераман, велосипед рулига илиб оласиз, шуям муаммоми?\n— Кўндирдинг, ил сутни, майли, олиб бораман, — дедиму йўлга отландим.\nДастлаб велосипед педалини боссам тиззаларим зирқиллади, белим, қўлим шундай лўқ-лўқ қилиб оғридики, бир хаёлим ортга қайтмоқчи ҳам бўлдим. Қайтсам, сут нима бўлади, аёлим синглимга «сотка»дан аллақачон бораётганимни етказиб бўлган. Шунинг учун қанчалик қийин бўлса-да, йўлимда давом этдим. Машинада билинмас экан, қўшни қишлоқ велосипедда анча йўл экан. Роса тер тўкишга тўғри келди. Пишнаб қолдим, юзимни совуқ тер босди. Аммо ортга қайтмадим. Манзилга эса етай демасдим. Ўзи «Спорт» каналида велопойгани кўрганимда ортда қолганларнинг устидан кулардим. Агар мен ҳам улар сафида бўлсам... Шу хаёлга борганимда ўзимдан-ўзим уялиб кетдим.\nНиҳоят беш километрлик масофани ўғлимнинг эски велосипедида босиб ўтишга муваффақ бўлдим. Синглим кутиб турган экан.\n— Ака, жуда қийналибсиз, бунинг устига велосипед ҳам эски экан, — дея мени бағрига босди.\n— Ўғлинг яхшими, тезроқ бу сутни ичир, — дедим ўзимни катта ишни дўндиргандай тутиб.\n— Ака, — деди синглим қўлидаги тугунни тутқазиб, — манови қанд-қурсни янгамга бериб қўясиз, тонгда туриб нон ёпувдим, иккитагина ўраб солдим...\n— Қўй, сутни сенга шуларни беради деб олиб келганим йўқ-ку, — дея сал жаҳлим чиқди. Энди тонг оқара бошлаганда қишлоққа тугун кўтариб боришга уялаётган эдим-да.\n— Акажон, халқимизда манзират деган улуғ қадриятлар бор, — дея у менга тушунтира бошлади. – Қолаверса «ол товоғим, бер товоғим» деган мақол ҳам бор.\nШу тариқа велосипед рулига тугунни осиб, ортга равона бўлдим. «Велосипед ҳайдаганим шу бўлсин» дея пишнаб уйга кириб келдим.\n— Мана олиб қўй, «ол товоғим, бер товоғим» деганларидай, — зарда қилдим аёлимга. – Велосипедга оёғимни оширганим шу бўлсин!\nИшга машинамда кетдим. Бир зумда манзилга етасиз, «автомобилни чиқарганларнинг отасига раҳмат» деб қўйдим ичимда. Кечқурун ишдан ҳориб келиб, ухлаб қолибман. Тунда безовта бўлмадим. Эрталаб енгил уйғондим. Ўзимга ўзим «Ия, бу бел, қўл, оёқ оғриғи тунда безовта қилмади-ку. Бу дейман, дўхтирнинг гапи рост чиқаяпти, велосипед деганлари аптекадаги дори-дармону телевизорнинг рекламаларидан ҳам зўр экан. Буниям ўйлаб топганларга раҳмат», — дея велосипедга яқинлашдим. Дарвоза ёнида қўшни кампир кутиб ўтирган экан. Онахоннинг қўлида катта бир тугун. Мени кўриб, ўрнидан турди:\n— Шу дейман, сен ҳар куни қўшни қишлоққа бориб келар экансан, мана шу егуликларни қизимникига бериб ўт, илтимос. Шу куёвим ҳеч одам бўлмади-да. Ичгани ичган. Рўзғорини ўйламайди. Қизим бояқиш уч боласини боқишга қийналаяпти. Бунинг устига гўрда чиригур куёвим қизимни уради, болалар нафақасини тортиб олади.\nКампирнинг қизига раҳмим келди. Анча оғир тугунни велосипед багажига жойладим. Энди кетаман деб турганимда бир отахон тўхтатди:\n— Қўшни қишлоққа бораяпсан-а, ўғлим Шокиржонга бир қарз гапни айтиб қўй, онаси касал бўлиб ётибди, сира қорасини кўрсатмайди. Илтимос, шу гапни етказиб қўй, барака топ, болам...\nВелосипедни ҳайдаб бораяпману ўзимни почтачига қиёслайман. Ҳозир кампирнинг қизига озиқ-овқатни бераман, чолнинг Шокир деган ўғлини топиб, онаси касал эканини етказаман ва ортга қайтаман. Ўзим эса жуда хурсанд эдим. Оғриқларим босилган, велосипедни худди ўша велопойгачилар каби шиддат билан ҳайдаётган эдим. Қўшни қишлоқда мени ажабтовур савдолар кутиб турганини ҳали билмасдим. Юмушларни уддалаб, велосипедни ортга бурганимда рулини бир йигит ушлади:\n— Ҳожатбарор одам экансиз, раҳмат сизга, қишлоғингиздаги Манзура момони танийсиз, тўғрими?\n— Онахонга «ўғлингиз айтди» десангиз, пенсиясини бериб юборади. Пенсияни бугун олади, эртага тонгда менга етказсангиз, илтимос сиздан. Яхшилик ерда қолмайди. Ҳа, айтмоқчи, ўзим борсам бўлади, лекин юзим чидамайди-да. Биласиз, онамдан пул сўрашга уяламан. Сизнинг йўриғингиз бошқа. Келишдикми?\nБу йигит гапларини эшитгунимча велосипед рули, багажи юк билан тўлибди. Уни юклаганлар «бораверинг, ўзлари уйингиздан олиб кетишади» дея қўл силкиб қолишди. Шу тариқа икки қишлоқ ўртасидаги муносабатларни мувофиқлаштириб турадиган ҳожатбарорга айландим. Нима қипти, яхшиликнинг катта-кичиги йўқ-ку. Муҳими, оёқ, қўл ва бел оғриғидан халос бўлиб, ўзимни бардам сеза бошладим.\nХориж 04/09, 17:24\nХориж 03/09, 14:43\nЛукашенко нега ишга велосипедда бормаслигини айтди\nҲодиса 10/08, 11:41\nДунёни велосипедда айланишга чиққан япониялик ўқитувчи Перуда ҳалок бўлди


2014 йилда «Unitel» компаниясининг соф даромади 7 фоизга ўсди 4-08-2021, 10:01 | Zamin.uz\n19:13 / 26.02.2015\n2014 йил натижаларига кўра, Ўзбекистоннинг энг йирик уяли алоқа оператори “Unitel” компаниясининг соф даромади 2013 йилга нисбатан 7 фоизга ўсди ҳамда 178 млн долларни ташкил қилди, деб хабар берилди “Unitel” матбуот хизматида.\nОператор маълумотларига кўра, EBITDA (асосий воситаларнинг эскириши, номоддий амортизация ва активларнинг қадрсизланиши билан боғлиқ зарарларни чиқариб ташлашдан олдинги операцион фойда) кўрсаткичи бир йил ичида 33 фоизга ошиб, 461 млн долларни ташкил этди.\nБир вақтнинг ўзида операцияларнинг даромадлилиги 13 фоизга, яъни 64,2 фоизгача ўсди. ARPU кўрсаткичи (уяли алоқа мижозининг бир ойда ўртача тўлаган ҳаққи) 16 фоизга ўсди, яъни 5,8 долларни ташкил қилди. MOU кўрсаткичи (бир мижознинг бир ойда ишлатган дақиқалари миқдори) 528 дақиқагача етди (75 дақиқага ошди).\nКомпаниянинг Ўзбекистондаги мижозлари сони 10,6 миллиондан ибоарат (1 фоизга ўсди). Янги қурилмалар ва замонавий базавий станцияларни сотиб олиш учун ажратилган инвестициялар ҳажми 79 млн долларни ташкил қилди (2013 йилга нисбатан 2,9 марта камайган.\nЯнгиликлар » Иқтисодиёт » 2014 йилда «Unitel» компаниясининг соф даромади 7 фоизга ўсди


Тайфун Коркут “Штутгарт” бош мураббийи! / CHAMPIONAT.asia\nТайфун Коркут “Штутгарт” бош мураббийи!\nТеглар : ГерманияШтутгартКоркут\nГерманиянинг “Штутгарт” клубига янги бош мураббий тайинланди.\nУнга кўра, Тайфун Коркут “Штутгарт” жамоасининг янги бош мураббийи сифатида таништирилди. 43 ёшли мутахассис билан келишув 2019 йилнинг ёзигача амалда бўлади. Тайфун бугун, яъни 30 январдан ўз ишига киришади.\nМаълумот учун, Коркут бундан аввал “Ганновер”, “Кайзерслаутерн” ва “Байер” клубларида ишлаган эди. “Штутгарт” раҳбарияти якшанба куни жамоанинг қониқарсиз натижалари сабаб Ханнес Вольфни истеъфога чиқарганди. “Штутгарт” Бундеслиганинг 20-туридан сўнг 20 очко билан 14-ўринни эгаллаб турибди.\nКовач Паварнинг "Бавария"га ўтиши сабабини айтди 3\n"Барселона" Павар трансферидан воз кечиши мумкин 5\nПавар ёзда “Барселона”га ўтиши мумкин 11\nЖЧ-2018 ғолиби «Бавария»га ўтишга рози бўлди 5\nДаҳшат! "Штутгарт" сардорининг отаси стадионда вафот этди 11


«Ҳозир тадбиркор бир ходимга 1 миллион сўм тўлаш учун 500 минг сўм солиқ тўлашга мажбур бўлмоқда»\n22:40 / 30.03.2018\nЎзбекистон фуқароларининг 13 миллиондан ортиғи меҳнатга лаёқатли ҳисобланади. Лекин, Ўзбекистон Давлат солиқ қўмитаси раисининг биринчи ўринбосари Беҳзод Мусаевнинг солиқ концепцияси муҳокамасига бағишланган анжуманда маълум қилишича, уларнинг фақат бир қисмигина даромад солиғи тўламоқда.\nМусаевнинг маълумот беришича, Ўзбекистон аҳолисидан 5,7 миллиондан ортиқроғи расман иш жойига эга - улар даромад солиғи тўлайди.\nСолиқ қўмитаси раиси ўринбосарининг айтишича, қўмита рақамларни аниқлаштириш учун текширув ўтказади. У солиқчилар баъзи савдо объектларида текширувлар ўтказишгани ва бу объектларнинг баъзи ходимлари норасмий равишда ишлаб келаётганини аниқлашганини айтиб ўтган.\nМусаев бунда тадбиркорларни айблашдан йироқлиги, улар ходимга 1 миллион сўм маош тўлаш учун шунинг тенг ярмича, яъни, 500 минг сўм миқдорида солиқ тўлашга мажбур бўлаётганини қайд этган.\nПрезидентнинг 2018 йил 13 февралдаги «Солиқ қонунчилигини тубдан такомиллаштириш бўйича ташкилий чора-тадбирлар тўғрисида»ги фармойишига мувофиқ, Ўзбекистон Республикаси Президенти ҳузуридаги Лойиҳа бошқаруви миллий агентлиги солиқ юкини камайтириш, ҚҚС ставкаларини пасайтириш, қатор солиқлар ва мажбурий тўловларни бекор қилишни, шунингдек, солиқ маъмурчилигини такомиллаштириш бўйича чора-тадбирларни кўзда тутувчи 2018—2020 йилларга мўлжалланган Солиқ тизимини тубдан ислоҳ қилиш концепцияси лойиҳасини тайёрлади.\nЛойиҳа Ўзбекистон Республикаси норматив ҳуқуқий ҳужжатлар муҳокамаси порталида эълон қилинган.\nЯнги солиқ концепцияси 3 йил давомида салбий ҳолатларни кучайтириши мумкин\n14:38 / 11.04.2018\nСолиқ қўмитаси янги солиқ концепциясининг амалдаги солиқ тизимидан фарқларини тушунтирди\n13:40 / 10.04.2018\n19:31 / 06.04.2018


Украинага «кучли қуроллар» партиясини етказиб бериш бошланди\nАҚШ томонидан 800 миллион долларлик сўнгги ёрдам пакети доирасида Киевга юборилган қурол-яроғ, ўқ-дорилар ва бошқа хавфсизлик ёрдамлари Украинага етиб кела бошлади, дея хабар бермоқда CNN АҚШ ҳукуматидаги ўз манбаларига таяниб.\nCNNнинг эслатишича, АҚШ президенти Жо Байден шу ҳафта бошида Украинага қўшимча қурол ва ўқ-дорилар партиясини ажратишни маъқуллаган.\nВашингтон биринчи марта Киевга бир неча ҳафта олдин Байден маъмуриятининг баъзи расмийлари кучайиш хавфи катта деб ҳисоблаган кучли қурол турларини, жумладан 11 та Ми-17 вертолёти, 18 та 155 мм гаубица ва яна 300 та Switchblade дронларини етказиб беришга рози бўлди.\nЖума куни АҚШ Мудофаа вазирлигининг юқори мартабали мулозими қурол ва жиҳозлар билан биринчи парвоз яқин 24 соат ичида минтақага етиб бориши кераклигини, шундан сўнг чегарадаги Украина вакилларига топширилиши режалаштирилганини айтди.\nУкраина президенти Владимир Зеленский шанба куни Украина оммавий ахборот воситаларига берган интервьюсида АҚШ, Буюк Британия, Полша ва бошқа бир қатор давлатлар украиналикларни «жиддий» қўллаб-қувватлаётгани ҳақида фикр билдирди. «Аммо ёрдам янада кучлироқ бўлиши мумкин. Улар, албатта, анча кучлироқ бўлиши мумкин», — деди Зеленский, Украинска прав нашрига.


Соранинг Рамазон кундалиги (Тўртинчи ҳафта) | Muslimaat.uz\nМанзилингиз:Муслимаат»Илм ва амал»Рўза»Соранинг Рамазон кундалиги (Тўртинчи ҳафта)\nСоранинг Рамазон кундалиги (Тўртинчи ҳафта)\nBy Muslimaat.uz on May 28, 2019 Рўза\nРамазоннинг охирги ўн кунлигидамиз. Мен учун ҳозир бу ойни қандай ўтказаётганим ҳақида ўйлаб кўришнинг айни пайти.\nДўстларимдан бири: “Рамазонда ўзингни руҳан бошқача ҳис қиласанми?” дея сўради. Умуман олганда, ҳа! Мен ўзимни кўпроқ сокинликда ва хотиржамликда ҳис қиламан. Бунинг сабаблари кўп. Аввало, бу қисман мазкур ойда мен ўз иймонимнинг ҳолатига бошқа ойлардагидан кўра кўпроқ эътибор қаратишимга боғлиқ. Бошқа тарафдан, бу ойда мен ҳаётимнинг бошқа жабҳалари ҳақида ҳам қайта ўйлаб кўраман: мен учун нима муҳим (оила, дўстлар, муҳаббат) ва нима муҳим эмас (мавқе, обрў).\nБу Рамазонда мен ўзимни назорат қила олдим. Айниқса, бирор баҳсга (суҳбатга) қўшилишдан аввал ўйлаб иш қилдим – ҳақиқатдан ҳам шунга эҳтиёж борми ёки йўқми? Ижтимоий тармоқлардан фойдаланганим учун бунинг аҳамияти мен учун катта. Мен кўпроқ Твиттердан фойдаландим. Уйдан туриб ишлаганим учун ҳам мен кўп инсонлар билан кўриша олмайман, телефоним мени ташқи дунё билан алоқада таъминлайди. Экран ортидан туриб бирор нарсага тезгина жавоб қилиш осон. Бир неча марта танқид қилиш, бирор муҳокамага қўшилиш учун ёза бошладим. Бироқ мен ўзимни тўхтатиб, ўзимга савол бердим: “Ҳақиқатдан ҳам мен бирор нарса ёзишимга эҳтиёж борми?” Бу билан мен ўзимнинг анча кучимни сақлаб қолдим. Бу Рамазон менга ўз сўзларим, ҳаракатларим ва уларнинг оқибатларига нисбатан кўпроқ масъулиятни ҳис қилишга ўргатди. Бу мен билан кейинги Рамазонгача қолади, деб умид қиламан.\nШу ҳафта мен “Рамазон чодири” лойиҳасида ташкил қилинган ифторликда қатнашдим ва ўзим таниган-танимаган инсонларга таом улашдим. Лойиҳа Рамазон ойи давомида ҳар оқшом Лондонда турли тадбиркорлар ва бошқа ташкилотлар томонидан тақдим қилинадиган таомлар билан ифторликлар ўтказади. Ташкилий ишларни эса кўнгиллилар қилади. Унга бутун дунё бўйлаб турли ёшдаги мусулмон ва мусулмон бўлмаган кишилар келади. Талаба ҳам, амалдор ҳам, ёш ҳам, қари ҳам бирдек полда ўтириб, бир хил таом ейди. Бу ҳақиқатдан ҳам инсонларнинг тенглигини кўрсатади.\nҲар йили Рамазондан оладиган сабоқларимдан яна бири – таомларга нисбатан муносабатимнинг ўзгаришидир. Мен таомни шунчаки инсоннинг асосий эҳтиёжларидан бири эмас, балки инсонларни бирлаштира оладиган куч сифатида кўра бошлайман.\nРамазоннинг охири яқинлашган сайин бу муборак ойнинг тугаётганига ишонгим келмайди. Мен ҳеч қачон Аллоҳнинг раҳматидан умидимни узмайман. Ушбу ойнинг менинг зараримга эмас, фойдамга бўлишини, Рамазон ойида муяссар бўлган нарсам бардавом бўлишини сўраб Аллоҳга дуо қиламан.\nIyun 7, 2019 0\nРамазоним қандай ўтди?\nIyun 3, 2019 0\nРасулуллоҳ соллаллоҳу алайҳи васалламнинг Рамазондаги амаллари\nIyun 2, 2019 0


Абдузуҳур Абдуазизов, Нажмиддин Комилов. Устоз Саломовнинг илмий мактаби (2007) - www.ziyouz.uz\nБош саҳифа МатбуотҲозирги давр матбуотиАбдузуҳур Абдуазизов, Нажмиддин Комилов. Устоз Саломовнинг илмий мактаби (2007)\nУстоз олимнинг маданиятимиз ва фанимиз тараққиётига қўшган катта улуши, биринчи навбатда, унинг ўзбек таржимашунослиги мактабини асослаб, бу илм соҳасини ҳам назарий жиҳатдан пухта ишлаб чиққани, ҳам уни таҳсил-таълим жараёнига амалий татбиқ этганидир. Профессор Ғайбулла Саломовнинг бу борадаги дастлабки тадқиқотлари ҳали Самарқанд университетида таҳсил олаётган йиллари бошланган эди. Унинг “Мақол, матал ва идиомлар таржимаси”, “Бадиий таржиманинг лексик-фразеологик масалалари”, “Рус тилидан ўзбек тилига мақол-маталлар таржимаси” рисолалари чоп этилди, сал ўтмай “Тил ва таржима”(1964) номли салмоқдор монографияси “Фан” нашриётида босилиб чиқди. Шу йиллари у луғатчилик ва қомусчилик масалаларига доир етук илмий ишлар ёзди. Кейин кетма-кет “Таржимон маҳорати”, “Дўстлик кўприклари”(ҳаммуаллифликда), “Бадиий таржима ва адабий таҳрир проблемалари”, “Таржима ташвишлари”, “Адабий анъана ва бадиий таржима проблемалари”, “Таржима назариясига кириш”, “Таржима назарияси асослари” номли монография ва дарсликлари чоп этилди. Унинг бевосита раҳбарлиги остида “Таржима маҳорати” тўпламининг олти китоби босилиб чиқди. Бу ишларда бадиий таржима назарияси, қиёсий адабиётшунослик ва таржима, тил, адабиёт ва таржима, таржимон маҳорати ва таржима санъати, миллий колорит ва таржима аниқлиги, давр руҳи, услуб ва таржима борасида изчил ва тоза назарий фикрлар баён этилган, бир неча тилда яратилган адабиётлар, таржималарни қиёслаб ўрганиш асносида долзарб илмий муаммолар ечилган.\nШуни қайд этиш ўринлики, ХХ аср ўрталарида собиқ иттифоқ ҳудудида таржимага эътибор катта бўлган эди. Шу билан боғлиқ таржимашунослик ва таржима танқиди ҳам ривожланди. Ўзбек адиблари рус ва жаҳон адабиётининг кўплаб нодир асарларини таржима қилдилар. Бу катта маънавий-маданий бойлик эди.\nЎша йиллари мамлакат олимлари орасида таржимашунослик илмига турли қарашлар шаклланди: бир гуруҳ олимлар таржимани фақат лисоний (тил) ҳодисаси деб ўрганар, бошқалари буни инкор этиб, бадиий таржимани адабий-эстетик ҳодиса сифатида тадқиқ қилардилар. Таржима услуби, таржимон маҳорати масалалари ҳам баҳсли эди.\nПрофессор Ғайбулла Саломов биринчилардан бўлиб бу икки йўналишни қўшди, яъни таржима ҳам лисоний, ҳам бадиий ҳодиса эканини илмий исботлади. Таржима жараёни асосини услуб ташкил этади. Услуб эса кенг маъноли, унда ҳам тил ҳодисалари ва ҳам ижодкорлик, санъат ифода топади, таржима — ижод, ижод бўлганда ҳам тил ижодкорлиги, туйғу ва тафаккур ижодкорлиги, бу жараёнда миллий анъаналар, тарихийлик, китобхон идроки ўз таъсирини ўтказади деб чиқди олим. Натижада таржимашунослик кенг майдонда олиб қараладиган соҳага айланди, унда миллий адабиётлар, удум-одатлар, тарихий-маданий тараққиёт ҳисобга олинадиган бўлди. Шундай қилиб, таржимашунослик — икки тилдаги матнни чоғиштириш ёки бир тилдаги маънонинг иккинчи тилда акс этишини аниқлашгина эмас, балки ўзбек тилининг салоҳияти, бойлигини кўрсатиш, жаҳон адабиётини миллий заминда қайта яратиш экани тан олиниб, таржимашунослик шу жараённи умумфилологик аспектда тадқиқ қиладиган фан эканлиги аниқланди. Таржима ватан адабиётини бойитиш, ўзаро маънавий қадриятлар, фикр-ғоялар алмашиш воситаси, таржимон эса чинакам ижодкор адиб деб қараладиган бўлди.\nПрофессор Ғ.Саломов илмий мактабидаги асосий принциплар қуйидагилардан иборат:\n1. Таржима ва халқаро адабий алоқа, қиёсий адабиётшунослик бирга ўрганилиши лозим.\n2. Бунда қиёсий тилшунослик ютуқларига суяниш, тил ва адабиёт ҳодисалари биргаликда олиб қаралиши шарт.\n3. Таржимашуносликда услублар чоғиштирилади, муаллиф услуби ва таржимон услуби тўқнаш келади, ёзувчи услуби таржимон услуби орқали реаллашади.\n4. Таржима — кенг маънодаги ижодкорлик, аммо у асарни ўзгартирадиган ижодкорлик эмас. Бу “ўзгалар орқали ўзини ва ўзи орқали ўзгаларни намоён этиш” санъатидир.\n5. Бадиий таржимада ички шарҳ — интерпретация бўлиб туради, бироқ бунда меъёрни сақлаш лозим.\n6. Таржимашунослик — умумфилологик илм, уни бир соҳа билан чегаралаб қўйиш ноўрин.\nҒ.Саломовнинг кўпйиллик меҳнати туфайли қирғин-қатағон қилинган А.Қодирий, С.Сиддиқ, Чўлпон, М.Исмоилий, Миртемир, Шайхзода, Ғ.Ғуломнинг таржима мероси ўрганилди ва бу адибларнинг тарихий хизмати муносиб тақдирланди.\nҒайбулла Саломов 1970 йилдан умрининг охиригача ТошДУда (ҳозирги ЎзМУ) ташкил этилган таржима назарияси ва амалиёти кафедрасида мудирлик қилди. Кафедра олдин журналистика факултетида иш бошлаган бўлса, кейин филология, рус филологияси факултетларида, сўнгра хорижий филология факултетида фаолият олиб борди. Кафедра ҳозир ҳам шу факултетда фаолият кўрсатмоқда.\nБу собиқ иттифоқда шу номдаги ягона кафедра эди, шу боис кафедра атрофида ҳар хил гап-сўзлар кўпайди, ҳатто уни ёпиш ҳаракатида юрганлар ҳам чиқиб қолди. Аммо Ғ.Саломовнинг тинимсиз ишлаши, дастурлар, ўқув қўлланмалари ва дарсликлар яратилиши, бундан ташқари, университет раҳбариятининг қўллаб-қувватлаши кафедранинг сақлаб қолинишига сабаб бўлди.\n“Таржима тарихи”, “Таржима услубияти”, “Таржима назарияси асослари” деган курсларни ишлаб чиқиб, дастурлар тузди ва иккита дарслик ёзиб нашр эттирди. Бу дарсликлардан ҳозир ҳам республика олий ўқув юртларида фойдаланиб келинмоқда.\nҒ.Саломов — ҳақиқий устоз эди. Унинг дарслари талабаларни оҳанрабодай ўзига тортар, ўзи шавқу завққа тўлиб-тошиб дарс берарди. Табиатан ижодкор бўлган, она тилининг бутун гўзаллигини ҳис қилган домла сўзнинг турфа маъноларини, ифодавий имкониятларини очиб кўрсатар, ёшларнинг ўз адабиёти, она тилига муҳаббатини оширарди.\nҲозирги пайтда тарғиб этилаётган “интерактив” усул дейиладиган таълим тури профессор Саломов кафедрасида ўша пайтлариёқ жорий қилинган эди. Чунки дарслар фақат жонли суҳбатлар, ижодий баҳс руҳида ўтарди.\nПрофессор Ғ.Саломов республикада энг кўп фан номзоди тарбиялаган заҳматкаш олимлардан. Биргина “Бобурнома” таржималари бўйича 6 киши номзодлик ва битта докторлик диссертацияси ёзиб, ёқлади. Умуман, домланинг илмий раҳбарлиги остида 57 киши фан номзоди, 5 киши фан доктори бўлди. Улар орасида мамлакатимизнинг кўзга кўринган фан ва маданият ходимлари, жамоат арбоблари бор.\nҒайбулла ас-Салом мунаққид, публицист ва шоир ҳам эди. Юртимизда содир бўлаётган воқеалар, адабий ҳаётда кечаётган жараёнлар, маънавият масалалари уни бефарқ қолдирмасди. У Ўзбекистон Ёзувчилар уюшмаси бадиий таржима кенгашининг раҳбари бўлиб иш олиб борди, кўплаб бадиий таржималар муҳокамаси орқали ёш ижодкорларнинг ўсишига ёрдам берди. Мақолаларида эса аксар ўзбек тили, сўз қудрати, миллий маънавият муаммолари қаламга олинган. Шу асосда домланинг “Эй, умри азиз”, “Армон”, “Ваҳийдан келар бир садо”, “Толибнома”, “Эзгуликка чоғлан, одамзод”, “Ҳалоллик бозорда сотилмайди” каби миллат дарди билан ёзилган китоблари чоп этилди. Бу китобларда Ўзбекистонда илм-фан, маданиятни ривожлантиришда улкан ҳисса қўшган устозлар, маънавияти юксак оддий одамлар хислатлари, домланинг ўз бошидан ўтказган ибратомуз воқеалар ҳикоя қилинади.\nПрофессор Ғ.Саломов фақат ўзбек таржимашунослик фанини асослаган йирик олим сифатида эмас, балки жаҳон таниган ва тан олган тадқиқотчи сифатида машҳур эди. Уни Москвада, Санкт-Петербургда, Киевда, Душанба, Олмаота, Боку ва Ереванда танирдилар. Бу шаҳарларда кўп дўстлари, ҳамкасблари бор эди. Бу шаҳарларда кетма-кет ўтказиладиган илмий анжуманларда иштирок этарди, маъруза қиларди. Мақолалари бир қанча хорижий тўплам ва журналларда босилган. У собиқ СССР Ёзувчилар уюшмаси бадиий таржима секцияси аъзоси эди. Тилак Жўра, Н.Комилов, К.Жўраев каби шогирдларини ҳам олиб борарди, шу анжуманларда “пишсин”, дер эди домла. Бундан ташқари, домла Ғ.Саломовнинг илмий ишлари Словакия, Франция, Булғория, Туркия, Югославияда маълум эди. У ўтган асрнинг саксонинчи йиллари Чехословакия, Булғория, Югославия, Украинага бориб илмий маърузалар қилди. Словакиялик олим — қиёсий адабиётшунослик фани бўйича йирик мутахассис Диониз Дюришин Ғ.Саломов таклифига асосан 80-йилларининг ўрталарида Тошкентга келиб маърузалар ўқиди.\nЎзМУ таржима назарияси кафедрасида қиёсий адабиётшунослик ва таржима бўйича бир қанча мавзулар белгиланган эди. Чунончи, “Қуръон ва жаҳон адабиёти”, “Бобурнома”нинг дунё тилларига таржимасини қиёсий ўрганиш” шундай мавзулардан эди. Профессор Л.Бархударов, профессорлар — С.Иванов, М.Левин(Санкт-Петербург), профессор М.И.Османов(Москва), профессор Ғ.Алиев, Т.Тоирбеков(Боку) Ғайбулла Саломовнинг доимий алоқада бўлган ҳамкасблари, дўстлари эди. Ғ.Саломов рус, тожик, озарбойжон тилларида ёза олар, шу тилларда мақолалари чоп этилган эди.\nУ кўзга кўринган йирик олим, илм-фан ривожига камарбаста, ёшларнинг меҳрибон ва талабчан устози, фидойи инсон эди.\n← Аввалги Аввалги Абдуғафур Расулов. Танқид майдонида туриш машаққати (2007)\nКейинги → Кейинги: Раҳмонқул Орзибеков, Дилором Салоҳий. Нуктадон адабиётшунос (2007)


Афғонистонга ёрдам: Ўзбекистон озиқ-овқат, кийим-кечак ва кўмир олиб борадиган поезд жўнатди\n23 Dekabr 11:14 Ўзбекистон янгиликлари\nАФҒОНИСТОН ГУМАНИТАР ЁРДАМ ПОЕЗД\nБугун Термиздан афғон халқига 63 вагон гуманитар ёрдам юкланган поезд жўнатилди.\nМаълум қилинишича, бугун, 23 декабр куни Термиздан Афғонистонга темир йул орқали навбатдаги гуманитар юк жўнатилди.\nУ Ўзбекистон Республикасидан афғон халқига текин ёрдам тариқасида юборилаётган озиқ-овқат, кийим-кечак ва кўмирдан иборат.\n63 вагондан иборат поезд бугун эрталаб Афғонистоннинг Мозори Шариф шаҳрига жўнаб кетди.\nҚайд этилишича, бугун Балх вилояти марказида икки давлат расмийлари иштирокида инсонпарварлик ёрдамини топшириш маросими бўлиб ўтади.\nЎзбекистондаги қамоқхоналар сони маълум бўлди\nТошкентдаги Афғонистон дипломатик ваколатхонаси республика байроғи остида ишлайди\nМарказий Осиё Европа Иттифоқи билан ҳамкорликка тайёр, дейди экспертлар